VOL. 1 SESSION 8 - Hre Mang\nVOL. 1 SESSION 8\nDUNGTHLUNTU LAMZIN SIMFIANGNAK\nKey: Jesuh dungthluntu nun cu dungthluntu nuncandan vekin nun asi.\nJesuh dungthluntu pawl cu thangso sinsin dingih kawhmi an si ih cutin midang khal thang ve dingin bawmtu ding an si. Nangmah le na group pawlin Jesuh dungthluntu nun, thangso sinsin nundan lamzin thutak nan hawlsuak ding. Dungthluntu nun hi mahte bulpak in tuah famkim theih asilo ih mibur pawlkom, kawhhran sungah telnak in a cangsuak mi asi ti theihhngilh hrimhrim hlah. Na group pawl in 2 Tim 2:1-10 sungta Bible zir phah in dungthluntu nun cu tumhrim in thansohpimi asi zia nan zir ngah ding. Nun thlengmi nunthar nunpi thei dingin dungthluntu cun zangfahnak, thinsaunak, tuarfainak nunpi in midang bawm theitu si ding a tul. Jesuh Khrih hmuihmel bang sinsin dingin tumhrim nun le felnak nunneih a tul. Lungawium zetmi cu Thuthiang sungah nun pitling kan neihnak hrang kan tulmi ziangkim a famkim theh asi.\nNa timtuahnak ah Bible bungcang pekmi pawl theinal zet dingin rak siar cia theu aw.\nAhmaisa ah kan zir zo mi cu dungthluntu nun cu Jesuh ih leitlun mission hnatuannak ah telve asi tiah kan zir. Khrihfa tampi hrangah Jesuh leitlun mission hnatuannak ah tel ve ding cu an harsat zetmi asi. Cun khatlam ah Jesuh leitlun mission hnatuannak ah tel ve timi cu dungthluntu nun vekin nun khal a tel ve asi ti kan zoh tlang ding.\nNa timtuah rero lai ah Paul in Timonthy ca a kuat mi sung ihsin ziangtin na tawntehmi pawl thawn tahhtim in kan zoh tlang ding.\n· Dungthluntu tha si dingin dungthluntu nun nunpi dingin rawngbawlnakah na tel ve thei ruangah Pathian hnenah lungawithu sim aw.\n· Pathian duhnak thlun dingin na tumtah ih khrihfa zumtu mibur lakah a rualin Pathian rian tlang dingin cantha na neih ruangah lungawithu sim aw.\n· Pathian in nan group member zapi ten tumtahnak hnget khoh zet nan neih ih amai duhnak ihsin nan pial tinte Thiang Thlarau in lamzin dik lo hmuhsal ringring dingin thlacam aw.\nRamsa phunphun an um ih ramsa pawlin anmah vek ramsa an sersiam thei lo; anmah vek fa an hring ciar.\nNa nauhak laiah ziangmi ramsa na uar bik?\nSersiammi na lung lo lak zet na tawng dah maw?\nRamsa pawlin anmah vek fa an hrin vekin Jesuh dungthluntu pawl khalin anmah vek Jesuh dungthluntu an hring ve asi. Jesuh dungthluntu cu kawhhran member karhzai vivo dingin zumtu dungthluntu thar sersuahnak hrangah Jesuh ih leitlun mission hnatuan tuan in Jesuh hnatuanpi an si.\nKawhhran a dinthawk pek ah zumtu, Jesuh dungthluntu pawl cu ziangtin dungthluntu nun cu asi, ziang tuah ding, ti thei loin mi tampi an an-hai, an fiang lo mi pawl simfiangnak ah Thlungthar Bible cakuat pawl hi a thupi ngaingai asi. Kawhhran zumtu, dungthluntu pawl ziangtin nundan ding, ziangvek in Jesuh mission hnatuan ah tel ve ding an si tvp in zirh asi.\n2 Tim. 2:1-10,1Ka fapa, nang cu Khrih Jesuh thawn kan pehzom awknak le kan comi a zaangfahnak ruangah hngetkhoh-in um aw. 2Theihpitu tampi hmaiih ka lo zirhmi thu tla cu midang a zirhsin theitu ding rinsantlak pawl hnenah va ap aw.3Khrih Jesuh ih rinsantlak ralkap na si bangtuk in tuar ding na covo cu tuar ve aw. 4Ralkap a ṭuantu cun amah hotu bawi ih duhnak kha a thlun ih ralkap a si lomi mi menmenih thuhla sungah a cokkalh aw lo. 5Tlan zuamnak sungih a teltu in daan a thlun duh lo ahcun laksawng a ngah thei lo ding. 6Hnaṭuan khung a ṭuantu lothlotu in rawlkhawm caan a thlen tikah rawl thar ngahtu ding hmasa bik a si. 7Hitiih ka simmi pawl hi rak ruat ṭha aw; ziangah tile Bawipa in ka simmi pawl theih theinak a lo pe ding.8Thuthang ṭha ka phuanmi sungih a um vekin David tesinfa, thihnak ihsin thawhter salmi Jesuh Khrih kha hngilh hlah. 9Thuthang ṭha ka phuan ruangah harsatnak ka tuar ih misualral bangin thir cikcinih khih ka tong. Sikhalsehla Pathian thu cu thir cikcin in khih theih a si lo. 10Curuangah Pathian ih hriilmi minung pawl in Khrih Jesuh hnenih a rami rundamnak an ngah ih kumkhua sunlawinak an conak dingah harsatnak hmuahhmuah ka tuar a si.\nKhristian nunah a thupi zualmi bimi bungcang sungah ziang a um?\nA tufang na nun le na dinhmun ah a tlunih Paul cakuat lak ihsin ziangbik a kaih aw in na zir ngah?\nDISCIPLESHIP CU CATBANGLOIN THANSOH RERO ASI\nDiscipleship tuahdan a phunphun a um thei, ziangvek cekci asi ding timi Bible ah fiangzet in a sim lo. Asinan ziangvek program hman asi khalah dungthluntu cu a thang so hrimhrim ding, nun thleng awknak, thlarau nun ah thangso hrimhrim ding asi. Khrihfa nun thansohnak le midang nun tungdingtu bawmtu tha si ding na thansohnak cu tikcu ziangmawzat a rei ding ruangah thinsau nak le zangfahnak na tul zet ding asi.\n2 Tim. 2:1-2, 1Ka fapa, nang cu Khrih Jesuh thawn kan pehzom awknak le kan comi a zaangfahnak ruangah hngetkhoh-in um aw. 2Theihpitu tampi hmaiih ka lo zirhmi thu tla cu midang a zirhsin theitu ding rinsantlak pawl hnenah va ap aw.\nPaul cakuat sungah discipleship cu thang sunzawm rero asinak thu ziangtin a sim?\nA tlun Bible bungcang 1-10 zohsal awla Paul in thazang, rinumnak, tuarfainak thu a simmi ziangruangah a sim asi pei?\nPaul cakuat sung thotho ah dungthluntu nun cu catbangloin thangso rero ding asi lawng si loin bulpak in thang silo in mibur pawlkom, kawhhran sungah thansohnak thu a sim tel asi.\nZumtu thar hrinsuahnak hrangah Jesuh dungthlun in na nitin nun thu ziangtin na sim fiang thei ding?\nDUNGTHLUNTU NUN CU TUMHRIMNUN ASI\nDungthluntu nun cu tumhrimnun in tumtahnak thawn nun asi. Nauhak te pakhat cu taksa in a thanlennak hrangah rawl phunphun, tidai a ei a in a tul vekin zumtu dungthluntu khal thlarau nun thangso dingin thlarau rawl a ei ringring a tul asi. Asinan thlarau nun thangsohnak cu taksa thansohnak thawn danglamnak a um.\nTaksa thansohnak hrangah ti le rawl ei cun a thangso vivo thei nan thlarau thansohnak cu a danglam. Nitin nun ah Jesuh thawn nai aw sinsin dingin nun thleng awknak nun nei dingin nun a tul asi. Midang nun tuah thatu , dungthluntu tuahtu si ding cun dikfel zetin nun a tul fawn.\nPaul cakuat sung ah cang 3-7 siar sal awla, Paul in tahthimnakah a hmanmi na siar tikah dungthluntu nun na theihnak ziangtin a lo fiangter?\nZiangmi tahthimnak a hmanmi in na khrihfa nun a lailangbik, ziangruangah?\n2 Tim 2:15 A hnaṭuan a zahpi lotu le Pathian thutak Thuthang ṭha cu dik zetih a simfiangtu si dingah Pathian lungkimnak ngah dingin zuam aw.\nThannak dik in thangso dingin kaihhruai awknak dik, kaihhruai awknak kan tul ringring asi. Lamzin dik ah thangso ringring dingin bawmtu kan tul asi.\n2 Tim 2:14-19 siar awla dungthluntu nun thu ziang na thei fiang bet, sim aw?\nThil na ti sual mi parah ziangtin lo rem, na nun lo tuahthat na duh?\nA hnuailam ih hmun lawngah na pianthar pekte ihsin tuini tiang thlarau nun a lo kaihruai tu, na thansohnak hrang a lo bawmtu pawl hmin ngan aw. Jesuh thawn nan tawn awknak ding hrangah a lo hruaitu, na pianthar hnu ah zumtu nun a lo zirhtu, na thlarau nun khualtlawnpi pawl an hmin ngan aw.\nNa hmin ngan awla, a hnuailam ah zovek milai pawl Jesuh hnenah na hruai tum, dungthluntu nun na zirh, na kaihhruai dingmi pawl an hmin list ngan aw.\nDungthluntu nun cu zumtu thar hringsuaktu, Jesuh hnenah mithar kaihhruaitu tuanvo neitu in ruat tikah khrihfa menmen na si loih ziangsi a danglam nak?\n· Bible study-Bible siar ding pawl siar theh aw\n· Pathian thawn can hmangin bulpak pawlkomnak can hmang aw\n· Jesuh leitlun mission ah tel ve thei dingin Pathian hnenah cantha dilin thlacam aw.\n· Bulpak zir awknak nganmi pawl siar in zir aw, thusuhnak pawl sang aw\n· Jesuh dungthluntu nun cu ziang asi timi nangmai tongkam in ngan aw la, nitin te na hmuh awlnak hmun, motor sung, ihnak, tvp hmun khatkhat ah ret aw\n· Kawhhran sung discipleship zirnak lam tuanvo neitu pawl sut awla, ziangtin midang thawn ruantlang ten na feh ve maw, ziang na tuah a tul timi pawl sut aw, zir aw.\n· Nangmah dungthluntu nun a lo kaihhruaitu ding, lole Jesuh dungthluntu lamzin ah na hruai dingmi hmin list pawl tuah awla nitin thlacam sak aw.\n· Zohlo in ngah aw: 2 Tim 2:2 2Theihpitu tampi hmaiih ka lo zirhmi thu tla cu midang a zirhsin theitu ding rinsantlak pawl hnenah va ap aw.\nNITIN BIBLE SIAR AWLA THIANG THLARAU IN A LO ZIRHMI NGAN AW\n1. John 13:1-20\n2. Thufim 27:1-27\n3. Kalatian 5:16-26\n4. Kalatian 6:1-10\n6. Tirhthlah 14:19-28\n7. 2 Tim. 3:10-17\nGRAPE KUNG THANGSO\nDungthluntu nun cu a thangso lo asile dung a tawlh ding, a lailak ah ding ringring timi a um thei lo tluk asi. Thlarau nun thansohnak hrangah kanmah milai hnatuan kha a thupi bik asilo ti theihhngilh hrimhrim hlah; a ngaingai ahcun amah Pathian kan sungah hna a tuan mi asi sawn.\nBible siarin a hnuai ih thusuhnak pawl sang in ngan khum aw.\nJohn 15:5-13, 5Keimah cu Sabit hri ka si ih nannih cu a hnge nan si. Zokhal ka sungah a um ih kei khal a sungih ka umcilh mi cun rah tampi a rah ding; ziangah tile keimah tel lo cun zianghman nan tuah theimi a um lo. 6Zokhal keimah sungih a um lomi cu Sabit hnge an hlon ih a carmi bangtuk a si ding. Cubangtuk hnge pawl cu an khawm ih meisa sungah an hlon ih a kang ṭheh. 7Keimah sungah nan um ih ka thu hi nan sungih a um ve ahcun nan duhmi pohpoh nan dil tikah nan ngah ding. 8Rah tampi nan rahnak hin ka Pa ih sunlawinak nan langter ih cuti cun ka dungthluntu nan can theinak a si. 9Ka Pa ih i duhdawt vekin nannih khal ka lo duhdawt ve; ka duhdawtnak sungah um ringring uh. 10Ka Pa ih thukham ka thlun ih cuti cun amah ih duhdawtnak sungih ka um vekin ka thukham nan thlun a si ahcun ka duhdawtnak sungah nan um ve ding.11Ka lungawinak cu nan sungah a um ih nan lungawinak cu lungawi famkim a sinak dingah hi thu hi ka lo sim. 12Ka thukham cu hihi a si: Keimah ih ka lo duhdawt vek hin nannih khal pakhat le pakhat duhdaw aw ve uh! 13Mi pakhat in a rualpi pawl hrangah duhdawtnak tum bik a neihmi cu an hrangih a nunnak pek hi a si. 14Cule ka thupekmi nan tuah ahcun ka rualpi nan si. 15Nannih tla cu hnen-um tiah ka lo ti nawn lo, ziangah tile hnen-um cun a bawipa ih tuahmi kha a thei lo. ‘Hnen-um,’ ti nawn loin ‘Rualpi,’ tiah ka lo ko: ziangah tile ka Pa hnen ihsin ka theihmi hmuahhmuah cu ka lo sim ṭheh zo a si.\nNa thlarau nun thansohnak hrangah ziangcin nangmai tuanvo asi tiah na ruat?\nNangmai kutsungah na ret mi thlah tahratin Grape kung pehzawm in Pathian kut ah zaahza hngat thei dingin ziang na tuah a tul?\nDUNGTHLUNTU NUNAH THIL PALI\nJesuh Khrih dungthluntu si in pitling tiang thangso dingah le midang bawmtu tha si dingah an tuahmi a bang rep theh asi.\nZiang bet duh rem duh, simduh na nei maw, a tlunah simmi thu-dungthluntu pitling si thei dingin le midang dungthluntu ah tuah thei dingin?\nNangmai zumnak nunah zo ih dung na thlun ih zo pawl dungthluntu ah na tuah, na hmuhtawnmi pawl sim aw?\nJesuh dungthlungtu Jesuh thulung na si duh vekin na nitin dungthluntu nunah a hnuailam thil pali pawl hngilh hlah.\n1. Dungthluntu nun cu thang rero mi asi.\nKhrihfa nun cu hmailam pan in a feh rero mi asi; tohmun le dinhmun in Jesuh dungthlun a theih lo. Cutin kan feh rualrual tawp ti nei loin nun thleng awk rero asi. Umhmun ah nun thleng awk a theih lo.\nPaul in voi tampi khrihstian nun thleng awknak thu a sim. Pakhat cu a hnuailam Bible sungah kan hmu.\n2 Kor. 3:18, Kannih tla cu kan zatein kan hmai puanih tuammi kan si nawn lo ruangah Bawipa ih sunlawinak hi thlalang bangin a langtertu kan si. Cuih sunlawinak cu Thlarau a si mi Bawipa hnen ihsin a rat ruangah kan nunnak hi sunglawi sinsin in le Amah bang sinsin in in thleng vivo a si.\nJesuh dung na thlun thawk ihsin ziangtivek in na nun a thleng aw?\nHmailam ah ziangvekin na nun na thleng aw lai ding, Jesuh in a lo thleng lai ding tiah ruahsannak na nei?\nRoman 12:1-2 1Cuti a si ruangah ka u le ka nau tla, a tam zetmi Pathian ih in zaangfahnak ruangah hin nan ruangpumpi cu a thiangmi le cohlan tlak raithawinak bangtuk in Pathian hnenah pe uh, tiah ka lo dil. Cumi cu Pathian hnenih nan pek dingmi biaknak taktak cu a si. 2Hi khawvel daanah hin kop nawn hlah uh; cuhnak in nan thinlung kha tharthawh tahratin thleng aw sawn uh. Cutiin Pathian ih duhnak cu nan thei ding ih Pathian ih hmaiah ziangso a ṭha, ziangso a lungawi mi a si tile ziangso a famkimmi a si ti nan thei ding.\nHimi bungcang in thlarau nun thleng awknak ziangvek a lo zirh?\n2. Dungthluntu nun cu dingfelnun asi.\nJesuh dungthluntu nun cu khatlam zawngin sim asile nun awlsam asi: nitin Jesuh dungthlun in tuahter in duh mi in fialmi tuah asi. Cutin Thiang Thlarau cu kan sungah hnatuan dingin lalnak kan pek ih kan thinlung in tuaithar sal in Jesuh hmuihmel bang sinsin dingin nitin in sersiamthar sal ringring asi. (John 15:5-13 zoh).\nKhatlam zawngin kan sim asile Jesuh dungthluntu nun cu nitin dingfel zetin nun a tul asi. Ziangah tile kan lei tisa cun Pathian thutak lamzin ihsin a pial cia mi asi ih Pathian hnatuan dokalh in tisa cun a hiar ringring ruangah nitin dingfel zetin nitin nun a tul asi. A hnuailam ah Paul in zumtu Jesuh dungthluntu pawl hnenah a ngan:\n1 Tim 4:7-10, 7Asinain Pathian thu thawn pehtlaihnak zianghman a nei lomi simrel tlak lo thuanthu menmen pawl cu hrial aw. Pathian duhzawng ih nung dingin zirh-aw ringring aw. 8Taksa harhdamnak ih zirmi cu man a nei ve ko nain thlarau harhdamnak hrangih zirmi cu ziangtinkim in man a nei. Ziangah tile atu-ah siseh, hmailam hrang khalah siseh, in tiamkammi cu nunnak a si. 9Hiti ka simmi hi a dikmi ṭong a si ih zumtlak le cotlak an si. 10Rethei zet le harsa zetin hna kan ṭuan; ziangah tile kumkhua in a nungmi Pathian parah kan ruahsannak kan bun. Cuih Pathian cu mi hmuahhmuah Rundamtu a si ih amah a zumtu pawl hrangah a si hleice.\nJesuh dung na thlunnak ah ziangmi in dingfel (disciplined) nun nei dingin a lo bawm?\nNa thlarau nun dingfelnak (discipline) a lo hnaihnok, a lo khamtu ziang a um theu?\n3. Dungthluntu nun cu midang thawn pehtlaihnun asi.\nJesuh dungthluntu pawlin dungthluntu nun cu bulpak nun asi tiah an ruat theu. Tuisun society tla mahte nun (individual society) ih nunnak san asivekin Jesuh dung kan thlunnak khalah mahte bulpak zalen nun ih ziangkim tuah theh thei kan tum theu.\nBible in in zirhmi cu a danglam asi. Thlarau lam nun thansohnak cu kawhhran mibur lakah cangvaihnak in thansoh asi tiah Thuthang in a tlangpi thu in in zirh asi.\nTirh 2:41-47, 41Piter ih simmi cu mi tampi in an zum ih baptisma an lak; cuih ni ni khatah an pawl cu mi thawngthum tlukin an karh. 42An zatein tirhthlah pawl hnen ihsin an zir ih, tirawl ei tlaangnak le thlacam tlaangnak thawn pawlkomnak an nei ringring. 43Tirhthlah pawl in khuaruahharza le hmuhsaknak mak zetzet thil tampi an tuah ruangah mi hmuahhmuah ih thinlung sungah ṭihnak le hmaizahnak a khat. 44Zumtu pawl hmuahhmuah cu an pawlkom aw ih thurual zetin an thil neihmi tla an ṭawm aw. 45An thilri neihmi le an hlawnthil pawl tla an zuar ih an ngahmi tangka cu an ṭulnak vekin an zem aw. 46Ni khat hnu ni khat Biakinn sungah an tongkhawm aw; an inn ah rawl an ṭawm aw ih tangdornak le lungawi thanuam in an ei tlang. 47Pathian an thangṭhat ih mi hmuahhmuah hnenin mithmai ṭha an ngah. Cule nitinte in Bawipa in an pawlah rundamnak ngahtu a bet vivo.\nKawhhran hmaisa zumtu pawl nundan na zoh tikah ziangmi bik in nan nun a lo tham bik?\nNa umnak kawhhran in Jesuh dungthluntu tha si in na thansohnak hrang ziang a lo bawm?\nKawhhran member kan sinak cu kaphnih asi; kawhhran in thlarau nun thansohnak hrang in bawm vekin kawhhran sungah dungthluntu tha an karhzai vivo nak ding hrangah tuanvo kan nei ve asi.\nTirh 8:29-31, 29Thlarau Thianghlim in Filip hnenah, “Feh awla khi rangleng khi va naih aw,” tiah a ti. 30Filip cun a hei dawi ih profet Isaiah cabu a siar ti a thei. Filip in, “Na siarmi hi a tican na thei maw?” tiah a sut.31Cupa cun, “Zotal ih in simfiang lo ahcun ziangtinso ka theih thei ding?” tiah a sawn. Cule Filip cu a rangleng parah to ve dingin a sawm. 32A siarmi Ca Thianghlim cu a tanglam vek hin a si:\nTu naite ah Jesuh dungthluntu tha si dingin thlarua nun thangso dingin zo a um, lole Jesuh nei lo Jesuh hnenah na hruaimi zo pawl an si? Ziangtin na kaihhruai, dungthluntu ah na tuah, an hmin ngan aw:\n4. Dungthluntu nun cu midang nun zohthim in nun asi.\nJesuh dungthluntu nun cu midang nun bawmtu, Jesuh Khrih ah nun pitling an neih theinak dingin lamzin hmuhtu bawmtu nun asi. Asile nitin nun ah “midang bawmtu nun” cu ziangvek cekci asi? Asile hmailam saupi hrangah midang thlarau nun tundin nak ih tumtah cu ziang asi?\nA tlunih thusuhnak pahnih na sannak ngan aw:\nPakhatkhat a dik bik timi a um thei lo. Thlarau laksawng co mi ciar vekin zumtu dang thlarau nun tuahtha tu dingah hman awk ding mi asi. Asinan an zaten an tuahmi bangrep mi pakhat cu an “tikcu can an pe” asi. Hlaraal ihsin midang nun kan tuah tha thei lo, Jesuh Khrih ah an nun tuahthat kan duh asi ahcun anmah thawn naihniam zetin kan pehtlaih awk a tul asi.\nNa umnak hmun ihsin a naibik milai pawl, zo pawl nun tuah tha dingin na tikcucan le hgmanrua pawl na pek duh?\nA hmaisabik dungthluntu nun ih hnatuan cu midang kha Jesuh dungthluntu ah va tuah sin ding asi. Paul in 2 Tim 2 sungah hitin asim, “Theihpitu tampi hmaiih ka lo zirhmi thu tla cu midang a zirhsin theitu ding rinsantlak pawl hnenah va ap aw.”\nCing ringring aw, dungthluntu nun cu midang Jesuh dungthluntu ah va tuah sin asi. Tumtahmi cu dungthluntu ah kan tuahmi in midang kha Jesuh dungthluntu ah an va tuah sawng sin ding. Cutin thlarau lamah pu/pi si thei ding in tumtah mi asi. Cutin leitlun pumpuluk tiang in a karhzai sinsin dingih miphun hmuahhmuah Jesuh dungthluntu si ter dingmi tuanvo kan neih mi asi.


A Thih Hlan Ah A Saduhthah An Tuahsak – Meifar\nMalaysia, Langkawi khua ih um tleirawl kum 14 mi Noraifa cu thluak cancer in a dam lo, kum 6 sung a dam lo zo ih a vaksuak thei lo. Sibawi pawl khal an beidong ih a nunnak ding lamzin aum nawn lo tin a innsang pawl hnenah an sim.\nKum 6 sung damlo in a it ringring ih a saduhthah cu khua dangih um a pilepu hnenih va tlawng a si, online mipi le mibawmtu pawlkom in a thuhla an thei ih a pilepu hnenih a tlawng theidan ding an tawlrel sak.\nAhmaisa ahcun lawng (speedboat) thawn va tlawng a duh nan a dinhmun in a pe lo ruangah helicopter thawn tlawng a duh thu a sim. Covid-19 ruangah helicopter khal hmuh a har zet nan mitlawmngai pakhat in a helicopter a hmangter.\nCutin a pilepu tei khua Kampung Bukit Hijau, Mukim Derang ah an va fehpi ih nuam zetin caan a hmang. Noraifa in “Ka pilepu tei inn ah ka um theisal ruangah tuisun cu ka hlim tuk, in bawmtu nan zaten parah ka lungawi tuk” a ti.\nA pilepu kiangah aum theisal ih a natnak khal theihhngilh lawk in caan a hmang, cutin a saduhthah an tuahsak hnuah a dam lo vivo ih June 1, 2021 ah a natnak tuar nawn loin a thi.\nThailand Ram Ih Lut Thup, Kawlram Mi 19 An Kai


Israel Hotel Ah Baptisma Petu Johan Ih Rawl Vek A Cah Theih – Meifar\nIsrael Hotel Ah Baptisma Petu Johan Ih Rawl Vek A Cah Theih\nMay 14, 2022 admin Leitlun 0\nIsrae, Hargol FoodTech ah baptisman petu Johan ih rawl vek a cah theih, a rawl cu kharbok le khuaitizu a si. Jordan tiva kap ah kharbok vulhnak hmunpi an tuah, kharbok hi minung hrangah a ṭha zet. Zingzoitu pawlin kharbok sungah vitamin kimcang aum ti an hmusuak.\n1950 kum ah leitlun ah kharbok thlisia a hrang ciamco, kharbok in an hanghnah hangrah pawl an ei. Mi tampi cu kharbok dawitlan dingin an buai rero laiah Israel pawl cu kharbok ei dingin an rak kai.\nZingzoitu in, “Kharbok cu nauhak thanlennak hrang khalah a ṭha, an thluak thahri khal a cakter. Thausia a hlon ih kan taksa sunglam a tuah ṭha” a ti. Kharbok hi a ṭha an ti nan Pathian in Egypt ram hremnak ah kharbok arak hmang zo.\nBible sung khalah kharbok ei thiang le thiang lo an um thu hitin a tarlang. (Leviticus 11:20-23) “An khirnak dingih ke hlikhlok neimi siar lo, thla a nei ih ke li neimi cucik kharbok hmuahhmuah cu ei thiang lo an si. Kharbok, umzir le bawkhring pawl cu nan ei thei ding. Asinan a dang cucik kharbok thla a neimi le a bokvakmi pawl hmuahhmuah cu ei thiang lo an si”.\nA Fale (3) A That, A Thahnak San Cu Khuasia An Pai’ A Ti\nCambodia Ram Ah Pangpar Danglam Zet A Parsuak, An Lawm Tuk Ruangah A Cii A Mit Zik


Zumnak ih Thilri - Chinland Today Media\nFebruary 5, 2012 12:15 am·0 comments\nZiangtin a si tile, Pathian in Amah le minung karlak ah remnak ziangbangtuk in a tuah, ti kha a langter; cumi cu a hramthok ihsin a net tiang zumnak thawngin a si. Ca Thianghlim khalin, “Zumnak thawngih thiamcoter mi cu an nung ding,” a ti.\nBible Siar Ding: Rom 1:5-20\nZumnak cu ziang a si? Cumi cu Pathian ih sinak ciah a si. Zumnak cu Pathian ih Ttongkam a si. Cumi cu vanlam mit-hmai ttha peknak a luang vingvo ih kan sinak pumhlum nunter le zumnak ih nung kan silai hlanlo a cangvai reromi a si. Zumnak in kan cangvai ih zumnak thawngin sunlawinak ah cawiso kan si. Zumnak cu a sunglawimi theihnak pumpak in na sungih a nungmi, cahnak ihsin cahsinnak ah, sunlawinak in sunlawi sinnak ah, Pathian thawn na nun tlangnak ah Pathian cu Thlarau Thianghlim thawngin khua a ruat ih a ttong. Oh! Cumi cu a sunglawi in a maksak a si!\nPathian cun kan ken theizat le kan hmuh theizat hnakih tamsawn le tumsawn hmu le tuah thei ding in duhsak. Zumnak neih timi cu kan ruahsanmi kan ngah tengteng ding, ti zum le kan mit ih kan hmuh thei lomi a um rori a si ti zum khi a si (Hebru 11:1). Zumnak mit in a mawinak le a sunlawinak kan hmu thei. Pathian Ttongkam cu “kumkhua a hmun” (Saam 90:2), ih Zumnak cu hmuh theih in a um (Hebru 11:1).\nMinu pakhat cu puanthan, kaihci, tthimte le pat pe awla hnipuan a suahpi thei ding. Ziangruangah? Ziangahtile tuah theinak ih hman dingmi thilri a nei si. Mipa pakhat kha thingpheng, hluah, sobul le tlawngkhen pe awla thingkuang pakhat a suahpi thei ding. Ziangruangah? Ziangahtile tuahnak ding thilri a nei si. Sikhalsehla, Pathian cu thilri zianghman um loin A Ttongkam in ziangtinkim a tuah thei. Nangmah cu a siat thei lomi Pathian Ttongkam ih hrinthar mi na si ruangah na sungah a hmun ring2 (1 Peter 1:23). Na sungih ummi cu a nung, ruahsannak a nei, nangmah hnakin a nasa sawn, ziang hmuahhmuah hnakin huham cakbik a si. Ziangahtile zumnak cu na sungah Khrih Jesuh sungih Pathian ih sersiam tharnak huham in hna a ttuan ruangah a si.\nCuruangah zumnak ih raltthatnak thawn Pathian ih vanlam khawkhannak sungah kan lut thei, ziangahtile Pathian in, “Zumnak neitu hrang ahcun ziang hmuahhmuah a cang thei a si,” a ti (Mark 9:23). Pathian Ttongkam in zumnak sungih mangbangza colh-hahdamnak sungah a lo hruai ding. A nungmi zumnak in a sunglawimi huham le mizia a lo pe ding, vanlam thiltitheinak a lo pe ding, ziangahtile zumnak thawngin Pathian Ttongkam ruangah Khrih cu na nun ah a phuanglang aw ding.\nZumnak in Pathian ih siter a lo duhsakmi ah a lo tuah thei, A Thu na zum ih a khawkhannak sungih lut ding na man ahcun!


UNHCR In Bio-Data Lak A Thok Rero Zo - Chinland Today Media\nApril 16, 2012 3:19 am·4 comments\nFalam Times, Malaysia | April 15, 2012\nMalaysia ramsung ah daanlo ih umtu beunakhawl pawl hrang hmin cazin lakkhumnak (bio-data collecting exercise) cu UNHCR in April 9 ni ah Alor Star State ihsin lak a thok rero zo. UN card anei hrihlo tu innsang, mi pumpak (fala le tlangval tvp), UN ah DS ben ding hngak nan kum (18 ) a luan zotu pawl le passport ( work permit ) akai lotu pawl hmuahhmuah cu himi bio-data hmin cazin ngankhumnak ah hmin pek theh ding a si.\nChin-Falam mi bio-data tuah atul tu pawl zaten UN in bio-data hmin cazin lak theh asi theinak dingah FRO cun tithei tawk tan lak in hna a tuan rero asi.UN lam in mah le umnak state tin ah bio-data lak asi hlanah bio-data tuah a tultu Chin-Falam mi le sa zaten FRO zungah bio-data form phih cia tluh theih asi. Fate kum (18) tang a neitu innsang pakhat in bio-data form pakhat lawng phih ding asi. Asinan fate kum (18) tlun lam a neitu innsang cun cui kum 18 tlun lam fale pawl hrangah a hran ten form phih a tul. Form pakhat phih man ah FRO cun FRO zung hnatuannak le mipi hrang a tul daan ih hman ding tiah RM 100 a lak asi. Zozo khal FRO zungih bio-data form a phih hrihlo tu cun a rang thei bikin form ra phih cio dingah sawm a si.\non April 18, 2012 at 5:07 am\nziang ruangah Falam in Bio-Data lak ruangah RM 100 a khawng, Hnam dang pawlin le an khawng ve fawn lo,? hruai tu poket maney ding a bang eee.\non April 23, 2012 at 7:36 am\nhruaitu pokek maney hrang sihman sehla pe thei ahcun pek a sual lo ka ti.\nan can cem in nangmah laimi hrang an hnatuan man ngah an sih si, a hran te hman ih kan pek thei lo ah. na pum pe in tuan hnik hman an mah vek in na cangvai thei ding maw si? pek nak tel lo ngah lawng tum cu mi hamtam pawl nundan a si.\nKan FRO zung hi nei nung zet ruangih ding mi si hlah khaw,laimi hrang tul tuk ruangih duhsaknak nei in din mi hokhaw a si. hnamdang thawn na thim awk lai a si ahcun na hlawhsam ringring ding.\nNa tul tik ih na pan ding mi hmun khal a si.Mai lai mipi pan hna thiam lo phunhnam dang pan ih cawisang tu sihi tih a nung hokhaw. Hruaitu dodal tu si khal tih a nung ngaingai.Kan biak Pathian in a duh lo. An tisual pang hman ah an lairel tu dingih ret mi kan si lo,Pathian hi kan lairel tu ding a si tih thei uh si.Pek ve ding hi mipi pawl kan tuanvo a si.\nkan FRO zung hi ding thei nawn lo tabang sehla har nak le buainak tong tu ding hi kan mah falam mi rori kan si ding.tuvek ih hnangam zet ih kan um theinak hi falam mi in duhdaw tu kan mifim hruaitu upa pawl an si. an hrangah thlacam sak nak nei uh si,relsiat awk nak hnak in a sunglawi sawn ding. Na miphun na duhdaw nak hi ziang mi in si na lang ter ve thlang ding.\nduhdawtnak in maw, thazang suah in maw, lungrual nak in maw,\nthazang pek nak in maw, cahram in maw, pek nak in maw,\nthla za cam sak nak in maw ziang bik in si tan na la ve ke.\nhruai tu upa nan zate parah lungawinak relcawk lo ka nei a si,Pathian nih thlawsuah lo pe hai hram seh…AMEN.\nPingback: bio data form - ALL USEFUL DOCUMENTS – ALL USEFUL DOCUMENTS


Miphun Duhdawtnak - Chinland Today Media\nBible ah “miphun” thawn pehpar aw in tarlangmi tampi pawl lakah ka duhbikmi cu: “Bawipa kha a Pathian ah a neitu miphun cu mi thluasuak phun an si” timi hi a si (Saam 33:12). Leitlun mipum million 6500 lenglo sungah mah le nunphung – ttong le calai – neimi miphun kan si thei ve hi lungawiza a si. Ahleice in Pathian nung theitu le biatu kan si hi a sunglawituk. Pathian zumhngettu le miphun duhdawttu kan si cio theinak dingah Bible sungih miphun duhdawttu mi nasa pawl ih nunnak zoh in tuni ah “miphun duhdawtnak” thu ruat tlangin thazaang kan la pei.\nMoses ih Miphun duhdawtnak (Suah. 32:32)\nMoses ih miphun duhdawtnak hi a nasatuk. Hitluk in miphun duhdawt a thiam hi miphun duhdawttu nu le pa ttha a neih ruangah a si (Heb. 11:23). A pa Amram le a nu Jochebed (Suah. 6:20) in a suah hnu thla thum sung rori siangpahrang thupek el ngam in an thup. A nu in a nauhaktelai ihsin an ttong le an ca a zirh ih miphun duhdawtnak thlaici a tuh ngah. Tuni Laimi zumtu nu le pa pawl tla Moses ih nu le pa bangin rinnak hngetkhoh neitu, mai’ miphun duhdawtu si kan ttul ve.\nMoses in a dinhmun saang, a hminthannak le lennak hnakin a miphun a duhdawt sawn. A miphun a si lomi Egypt rami sinak nei ih miluat si hnakin a miphun Israel mi pawl thawn sal sinak dinhmun ttawmpi ve ding a hril sawn. Siangpahrang fanu ih fapa dinhmun ah nuamceen ih um thei asinan a miphunpi pawl ziang an cang ti hi a ngaihven ih a hawl, a bawm, a kaihruai. Moses in Pathian hnenah, “An sualnak cu ngaidam hram aw. Na ngaidam lo ding hnak cun na minung pawl an hmin na khumnak na cabu ihsin ka hmin kha phiat sawn hram aw” a ti (Suah. 32:32). A miphun siatral thluh ih amah lawng luat ding hnak cun a miphunpi thawih thih ve a hril sawn. A va mak ve.\nKannih tla miphun duhdawt ding le ngaihven ringring ding kan si. Moses cu a nu in a miphun sinak thlauthla lo dingin a simzirh ngah ih a nuncih thei vekin kannih tla kan fanau zirh ding kan si. Cule kanmah khal atak in miphun hrangah nung ding kan si.\nNehemiah ih Miphun duhdawtnak (Nehemiah 1:4)\nNehemiah ih nunnak zirzoi tikah miphun duhdawtzetu a si ti kan hmu thei (Neh. 1:2-5). Amah hi siangpahrang ih hnattuan dinhmun saangzet ah um theitu a si. Asinan a sinak ah nuamceen ih um mentu a si lo. A miphun a duhdawt, an khua le an ram a ngaina, a miphun a seherh ih an thuhla pawl a hliakhlai, a ngaihven ringring. An ram ihsin a ra thlengtu a upa le rualpi pawl hnen ihsin a miphunpi pawl cu harsatnak tampi tuar in hmuhsuam nautatnak an ton thu, Jerusalem khuapi kulhnak le saangka pawl siat thluh ih a um thu a theih tikah a um thei lo, a ninghang, a ttap rori. Ni tampi sung thin nuam loin zianghman ei le in loin rawl a ul ih Pathian hnenah thla a cam. Culawng si loin amah rori khal an khua le an ram ah tlung vurvo ta hratin, Jerusalem khua kulhnak phardawl cu a din saal, kotka pawl a remttha saal ih an thangsiatnak pawl a rehter.\nNehemiah ih miphun duhdawtnak nun hi zohtthim tlak le cawn tlak taktak a si. Tuni kannih teh ziang kan bang? Kan umnak hmun le ram ah, miphun dang lakah kan nuam aw men pang maw? Mi maksak Nehemiah vekin kan miphun a ngaihventu, a harsatnak parah a tuartu, an hrangah thlacamtu le titheitawk neihsiah thawn a riantu si zuam uhsi!\nEsther ih Miphun duhdawtnak (Esther 4:16)\nMiphun duhdawtnak neitu ah zohtthim ding tlak taktak cu Esther siangpahrang bawinu hi a si ve (Esther 4:1-16). Amah cu siangpahrang bawinu a si ko nain a miphun a duhdawtnak le a zawnruahnak ruangah thinnuam in an um thei lo. Esther in, Judah mi zate in rawl ul in a hrangih thlacam ding, amah le a hnen-um pawl tla ni thum sung rawl ul in thlacam dingah a sawm. Cule an ram daan a si lo nain siangpahrang ih kawh loin amahte siangpahrang hnenah lut in, a miphun hrangah hna a ttuan. Ka miphun hrangah ka thih ah cun ka thi ko pei” a ti ngam.\nEsther ih miphun an duhdawt zia hi a nasatuk. Miphun luatnak ding hrangah thih le thih ti rori in thutluknak an tuah ngam a si. Kannih Falammi pawl tla kanmah bulpak dinhmun le sinak ah nunnuam ih umtu si loin kan miphun hrangah kan thiltitheinak le kan neihsiah sumsaw le thilri cemliam ngam tiangih kan ttuan ding a thupizet a si.\nPaul ih Miphun duhdawtnak (Rom 9:2-3)\nPaul hi Judah mi Benjamin hrinhnam a si. Rom rammi sinak neitu khal a si fawn. Culawng si loin Jesuh Khrih ih kawh hleicemi le vancung dotthumnak tiang laarnak hmutu thlarau mi a si. Pathian in Gentile mi lakih thuthangttha simtu dingah ttuanvo hleice pekmi a si. Asinan thii le sa ih a hrinhnampi a simi Israel miphun hrangah amai’ sinak sunral tiang ui lotu a si. A thlaraumi sinak in a miphun duhdawtnak a kham lo. “Ka thinnatnak cu cem ti a nei dah lo. Anmah ruangah keimah sawn hi Khrih ihsin tthen suah mi le Pathian camriamnak hnuai ih a um mi sisawn ningla ka va duh so,” a ti.\nTuni zumtu thutak theitu pawl tla Paul ih nunnak ihsin zir ding tumpi kan nei. Zumtu thlarau mi sinak nei cingin kan miphun duhdawt ding kan si. Miphun duhdawt ding titu pawl tla thlarau mi lotuk le thutak thei lo ti’n kan dem pang maw? Zumtu unau, na nunnak zohfel hnik. Paul hnakin thlarau mi sawn na si pang ding phan a um nasa.\nBible sungih Pathian mihman, mi maksak pawl ih nunnak kan zirzoi tikah miphun duhdawt hi Pathian ih duhmi a sizia fiangzet in kan hmu thei. Amahlawngte lei tisa daan ih miphun pum ttan ih ttan ding le thinlungput bizet thawn hrinhnam terek buaipi ding tinak cu a si lo. Moses vekin miphun dang sinak ih ciahneh thei lo, mai’ miphun duhdawt ih miphun hrangah nung ngamtu, Nehemiah vekin miphun ngaihventu si in thlacamnak thawn atak ih pumpek in miphun tungdingtu le rem tthatu, Esther bangin miphun duhdawt in rawl ul thlacamnak thawn miphun hrangah thih ngam ih pumpetu le ruun-suaktu, Paul vekin thlarau thazaang cakzet nei le miphun duhdawt in Khrih le miphun hrangah buk awton ih hnattuan thiamtu si dingin uam cio uhsi!\nA vei (63) nak Lai Phunsuah Ni (Chin National Day) Sunlawihnak ah!


Hpakan Ah Lei A Min Ih Minung 50 Lenglo An Hlo – Meifar\nKachin State, Hpakan lungmankhung hawlnak hmun ah lei a min thutthi ih hnaṭuantu 50 lenglo an hlo, an thi maw an nungdam lai ti khal an thei lo. February 28, 2022 zan nazi 10:00 hrawngah lei a min ih a hnuai ih hnaṭuantu pawl cu a nenpil.\nTualsung mi pakhat in, “Lungmankhung hawltu le company lei laihnak motor khal a nenpil, tlunlam ihsin lei a min ih hnuailam ih hnaṭuantu pawl cu a nenpil thluh” a ti. Company ṭuanvo neitu pawlin mihlo hawlnak ah tualsung mibawmtu pawl an ko lo.\nMibawmtu pawlkom ih ṭuanvo neitu in, “Anmai hmunram sung a si ruangah anmahten an hawl tum asilen kan va feh a ṭullo. Anmah lamin in sawm asilen kan va hawl bawm ding” a ti.\nDecember 2021 khalah Hpakan lungmankhung hawlnak hmun ah lei a min ih hnaṭuantu 20 lenglo an thi. July 2, 2020 khalah Hpakan lungmankhung hawlnak hmun ah rapthlak zetin lei a min ih hnaṭuantu 200 hrawng an thi.\nRussia-Ukraine Buainak Ruangah Min Aung Hlaing In Emergency Meeting A Ko, Myanmar Ramsung Ih Thilcang Theimi An Rel >>>


Molce Natnak Nei, A Fala Thawn An Neiaw Zo Ti A Theihhngilh Ih Neiawk A Sawm Sal – Meifar\nJune 26, 2021 admin Leitlun 0\nPacang kum 56 mi Peter Marshall in molce natnak Alzheimer timi anei ih thil a theihhngilh cingcing. Tulai tak hi a damlonak a luar zet ti a si, a duhdawtmi a fala Lisa thawn an neiaw zo ti a theihhngilh ih neihawk a sawmsal.\nLisa thawn an neihawknak a rei zo ih fanu khal an nei zo. Peter Marshall in kutsihnak an nei zo ti a theihhngilh, Lisa cu a duhdawt mi a fala a si ti cu a thei lai.\nCuruangah neihawk a sawm sal ih a nupi Lisa in a damlonak cu rak theithiam in ‘lungawi aipuang zetin arak ‘Yes’. Cutin, an upat hnuah veihnihnak mopuai an tuah, an fanu khal anmah aiin arak phur sawn ih ziangkim a tawlrel sak thluh.\nLisa in a pasal thuhla cu a facebook cahmai ah a tarlang ih “Molce damlonak, Alzheimer nei pawl cu theihthiam an ṭul tuk. Kan theihthiamnak ihsin an memory a ṭhasal thei. Leitlun ah mivanṭha bik ka si, ka pasal ih hlim hmel ka hmuh lonak a rei tuk zo ih kan neihawk sal ni ahcun a hlim tuk” a ti.\nGerman Ah Laithatnak A Thleng, Mipa Pakhat In Namtong In Mi A Sat Ciamco


Tuksumza Zalennak - Chinland Today Media\nJuly 4, 2009 8:11 am·0 comments\nGalati 5:1-6, 16-21\nAsinan ka u le ka nau tla, nannih cu miluat si dingih kawh mi nan si. Sikhalsehla cuih luatnak cu nan taska diriamternak ah canter hlah uh. Cuhnak in duhdawtnak thawn pakhat le pakhat rian aw in bawm awton uh. – Galati 5:13\nA hmang thiam lotu hrang ahcun zalennak cu ttihnungza a si. Curuangah misual pawl cu thawnginn sungah an khum. Kil lomi zalennak khal ram meikang vek a si.\nKhristian nun cu a langfiangzet. Zumtu pawl cu Daan ih camsiat le cawhkuan, Daan ih suahpimi sualnak huham sung ihsin an luat zo. Ttihnak, thinphaannak le sualnak cu ngaithiamnak, luatnak le daihnak in a airawl zo. Thinlung sungah zalennak a ngahtu hnakih miluat an um thei nawn ding maw? Kan palh ttheumi cu zalennak hi mai’ zawn lawng ruat in a hleifuan in nunnomnak ah kan hmang. Pathian ih in kiltermi thilri cu mai’ taabul ah tuah in nomnak sungah kan riilbah.\nZalennak dikzet ih hman daan cu duhdawtnak thawn pakhat le pakhat rian-awk le bawm awkton hi a si (Gal. 5:6, 13). Thlarau ih hnattuannak parah kan tthum aw ih kan thazaang cu Pathian duhdawtnak le midang bomnak ih kan hman tikah tisa hiarnak cu Pathian in in khamsak ding (cc. 16-21). Kan zalennak cu siatbalnak ah si loin tundinnak ah hmang uhsi!\nRamri nei lo zalennak cu mei-hlio vekin ttih a nung nain tthate’n kan kil thiam asile mi hmuahhmuah hrangah thluasuah tumpia si.\nKhrih cu luatnak pe dingah A ra,\nKan ai ah thihnak tuar in;\nAtu cu luatnak thar thawn kan um,\nA duhdawtnnak le zaangfahnak sim dingah.\nLuatnak cu kan nunnomnak tuah dingih pekmi a si lo,\nPathian lungawi zawng tuahnak dingah a si sawn.


Wawlamyiang township police station lockup- thawngin ih an khum mi PDF-te cu KNDO, PDF tangrual pawlin an runsuak thei ih, police 5 a an kai cih – My News\nWawlamyiang township police station lockup- thawngin ih an khum mi PDF-te cu KNDO, PDF tangrual pawlin an runsuak thei ih, police 5 a an kai cih\nadmin June 16, 2022 Leave a Comment on Wawlamyiang township police station lockup- thawngin ih an khum mi PDF-te cu KNDO, PDF tangrual pawlin an runsuak thei ih, police 5 a an kai cih\nKaren state, KNU brigade 6 control area, Myawaddy district Wawlamyiang township police station cu June ni 13 zing lam nazi 5 hrawngah KNDO special commando pawl leh Sinpyu operation PDF pawlin an lak theih thu theih a si.\nCu police station-ih an khum mi PDF mi leh sa mipa 5, nunau 4 te cu run suakih, police sergeant telin police 5 a nungin an kai thu leh police dang pathumte kah that an si thu theih a si.\nKNDO special commando pawl commander Saw Win Myint cun, “Kan kahawk tak cu minute 30 hrawng a si ding, a rei lo. Kan va kahnak san cu PDF ralkap pawl an kai ruangah a si ih, Ani runsuak dingin kan zir ciang hmasa phawt ih, kan kap a si. An mah pawl tanpitu dingih ra ding mi ralkap khal kan rak kham thei ih. Cuvruangah, an rak bawm thei lo a si, tiin a sim.\nCumi police station-ah cun police 28 an um ih, kan kah awk lai ih tlan mi an tam nasa ih, an kai mi lakah an sungkhat pawl an tel thu theih a si ih. KNDO Commander cun, “Kan mi kaih mi 5 te cu thu kan sut ding ih, an ni hi kan mai lamah telin ralkap pawl an do let ding maw, in lamah an tlung duh maw, hna an tuan duh sawn, an thu vek a ni mai. Kan ralkap pawl thawn tuan tlang an duh khal a si len a theih tho tho,” tiin a sim.\nCu kahnakah cun firfiak ralkap pawl laipi ruangih, runsuak PDF ralkap nunau pahnih, tualsung mi mipa pakhat leh ဆင်ဖြူ operation lam ih mi pakhat te cu an hliam ih.\nCu mi police station ih sin, 60 mm meithal pakhat, G3 meithal pahnih, G4 meithal pakhat, BA 93 pathum, pistol 1, 7.76 meithalmu 710, 9mm meithalmu 36, 60mm bomb 18, G3 Magazine 6, Ozi magazine 2, Handcuff pair 2, torchlight 2, nam 4, power bank 2, biakpawhawknak khawl 1 leh police pawl ih card 1 lak sak a si. Crd: Mizzima\nUS Texas state-ih PDF hrangih vehburkhawnnakah US dollar 50000 luan hmuh a si →\n← Hakha Khua Chung Ralhrang Pawl Le Ralkap He RianTuan Ti Pawl I Ralring Cang U Ka In Hmuh Nak Hna Poh Kan In Zuah Ti Hna Lai Lo


Theih A Harzetmi Pathian - Chinland Today Media\nAugust 14, 2010 1:47 am·0 comments\nKeimah lawng Pathian ka si kha thei uh; Keimah bangtuk zohman an um lo. – Isaiah 46:9\nKa nupi le kei hi pakhat le pakhat kan theithiam aw taktak thei lo. Tahtthimnak ah baseball team hnih neh aw thei loin reizet an lekmi ka zoh peh rero theimi hi kan nu hrang ahcun a khuaruahhar a thei thei lomi a si. Kei khal in ka nu ih dawr feh a paih daan hi ka mang a bang ve ko.\nMi pakhatkhat kan duhdawtzet timi hi an thinlung zate thei ttheh tinak cu a si lo. Ziangahtile kan duhdawtzetmi Pathian ih mangbangza thuthuk zetzet pawl khi kan thei ttheh theinak ding lamzin a um lo.\nRikhiah neimi kan thutheih theinak le hmuhnak cun Pathian ih tuahmi pawl, ziangruangah a tuah tiin kan tthum sak thei dah lo ding. Asinan mi hrekkhat cun riahsiatza thil thlengmi an zoh ih Pathian hnen ihsin an tlan, anmah ih theih daan le hmuh daan kha Pathian ih fimnak hnakin ttha sawn ah an ruat.\nPathian hi kan theih theimi si bang sehla, mi nasabik le mithiambik kan timi hnakin nasasawn lo le thei thei losawn in ruat le hmu bang sehla, Pathian ih mangbangza ttihzah tlak a sinak cu khui ah so a um ding? Pathian ih ruahnak cu kan minung ruahnak vekih kan tthum thei lomi hi a maksakbiknak cu a si.\nPaul in thu in sut: Bawipai’ thinlung cu zo in so a thei? Zo in so ruahnak a pe thei ding? (1Korin. 2:16). Zohman in an thei lo ti cu a fiang. Amah cu kan thei thei lo nain kan rinsan thei ruangah Pathian cu thangtthat uh. – Dave Branon\nNa lamzin cu, maw Bawipa a saang,\nNa thutheih theinak cu a nasatuk;\nCuruangah kan nunnak in a theih thei lo caan khalah,\nNangmah lo rinsan dingah thaazang in pe aw. – Sper\nPathian theih famkim ding cu thil cang thei a si lo;\nAmah biak ding cu a ttul rori.


Redwoods Thingkung Ihsin Zirnak - Chinland Today Media\nRedwoods Thingkung Ihsin Zirnak\nOctober 22, 2010 1:05 am·0 comments\nThingkung bangin ka minung pawl cu an san a sau ding. An ttuanmi rah cu tlamtlingzet in an ei ding. – Isaiah 65:22\n– Isaiah 65-66\n– 1 Timote 2\nSaklam America ram Pacific tipithuamthum kap ih um Redwoods thingkung pawl cu leitlun ah a tumbikmi thingkung pawl an si. A saangbik an timi Hyperioa thingkung cu pi (379) tiang a saang.\nCarlifornia ramtthen um Muir Woods National Park ih ka leenlai ah redwoods kung pawl ih tum daan in ka mang i bangter. Inn dot 30 tluk ih saang ka hun zoh ih khua ka ruat tikah zianghman si lo niamtuk in ka thei aw.\nLeilung tlun ih thingkung saangbik le tarbik pawl tawhram ih ka umlai ah hih thingkung pawl hi an ciinnak ziangtluk a rei pei timi ka thinlung in ka ruat. Milai bangin hih redwoods thingkung pawl khal hi sersiammi hnakih a tum sawn le kumkhua cemni nei lo Sersiamtu parah hram an bun ve a si.\nProfet Isaiah in hih Pathian cu hmakhatte a hmu duak. Lei thar le Van thar thawn a pehpar awmi a thukam sunglawi Messiah ih mangbangza uknak ram cu laarnak (vision) sungah a hmu ih, Bawipa ih hrangah Vancung cu a tokham a si ih leilung cu a ke retnak a si, a ti (Isaiah 66:1).\nIsaiah in thil dang hmuahhmuah hnakih tum sawn le nasa sawn mi mangbangza a hmu. A minung pawl cu a sersiam tharmi parah lungawi aipuang in um ringring hngai seh ti a duhtu a maksakzetmi Pathian a hmu (Isaiah 65:18). Curuangah tangdornak thawn A hmai ah kuun in biak uhsi! (66:2). – Mart De Haan\nA ralai dingmi thluasuah ruah cu,\nZiangtluk in a sunglawi;\nKan nun sung hmuah Pathian bomnak in,\nCem ti um lo lungawinak. – Branon\nPathian in sersiamnak hnattuan a ttheh zo;\nthangtthatnak kan hnattuan cu a thok a si lai.\nJohnny Ih Lukhuh Khui Ah Si?\nNa Ralring Zo Maw?


Blog de bestTI-mats - Page 2 - no comment a si ... T.I. - Skyrock.com\nT.I. number one !\nT.I. a été décréter comme le rappeur le plus sexy d'Atlanta, sur Trace urban


VOL. 1 SESSION 3 - Hre Mang\nVOL. 1 SESSION 3\nBAPTISM AH JESUH DUNGTHLUN IN\nDISCIPLE YOURNEY-SESSION 3\nKey: Baptism cu sunglam nun thleng awknak langhngan mipi hmai ah nemhngettu asi.\nHimi zirnak ah Baptism thu Paul in a zirhmi (Roman 6:1-11) ah hngat aw in kan zoh ding. Jesuh thihnak tawmpi in a thawhsalnak nun tawmpitu zumtu nunthar thu zir asi ding.\nA hmaisa zirnak ah Jesuh Khrih cu ziangkim, milai thuanthu, bulpak nunah siseh lai muril asinak kan zir zo. Jesuh cu zaahza Pathian, zaahza milai asinak thu pawl kan zir zo. Jesuh thihnak le thawhsalnak tawmpitu kan sinak, baptism thu kan zir hlanah a hnuailam thusuhnak pawl ruat lang hmaisa uhsi.\nBible siar ding le tuah dingmi pawl na rak tuah maw? Ziang na bang?\nBible na siarmi sung ihsin ziangmi na zir ngah?\nThusut duhmi na nei maw?\nThlacamnak in thok hmaisa uhsi.\n· Nitin te canpualtha neihmi parah Pathian hnenah lungawithu sim hmaisa aw\n· Pathian hnenah baptism laknak in tangdor nun, thu awi nun ih umzia theihfengnak dil aw.\n· Pathian hnenah thlacam in baptism rawngbawlnak in local kawhhran sungah Pathian hmin sunloih asinak hrang thlacam aw.\nMilai nunah lungawi umza ni hleice, thilcangmi hleice pawl kan lam in kan aih theu. Tahthimnakah thanksgiving day tivek pwl. Lungawini, can heice pawl cu a phunphun in lomh le aih asi theu. Cuvek in thlarau lam nunah baptism cu zumtu pahat cu hell ram tla ding ihsin vanram kai ding asinak Jesuh Khrih ah rundam zomi asinak mipi mithmuh ah lawmnak, langternak asi.\nZirnak kan feh vivo hlanah a hnuailam thusuhnak pawl ruat tlang hrih uhsi.\nNa san sungah ziang holiday na duh bik, ziangruangah?\nKawhhran sungah baptism tuah tikah, baptism na lak tikah na thinlung ruahnak sungah ziang na ruat in na thinlung ah a tang bik?\nBaptism lak tikah lang hngan in nemhngetnak men lawng si loin Pathian thupek thu awi nun, thulunnak langternak a si zia khal kan zoh vivo ding.\nBaptism hi Jews pawlin an rak hman theu mi asi. (Mat. 3:13-17) ah Jesuh khal John tihnimtu hnenah baptism a laknak kan hmu thei. Curuangah baptism cu Thlungthar kawhhran sungah tuah ringringmi a thupi bik pakhat asi.\nRoman 6:1-11, 1Asile ziangtinso kan ti ding? Pathian ih zaangfahnak karh sinsin seh tiah sual kan tuah vivo hrih ding maw? 2Tuah naisai hlah! Sualnak ah kan thi zo ih ziangtinso a sungah kan um thei nawn ding? 3Khrih Jesuh thawn kan pehzom awknak in a sungih hnimmi kan si tikah a thihnak sung khalah hnimmi kan si tihi nan hngilh maw si? 4Baptisma kan lak tikah amah thawn phummi kan si ih a thihnak ah khal kan ṭawm ve; cuvek thotho in Pa ih sunlawinak huham in Khrih kha thihnak ihsin a thawhter bangtuk in kannih khal a thar in kan nung ding.\n5A thihnak ah khan amah thawn a thi tlang mi kan si ruangah thihnak ihsin thawhter a sinakah khan kannih khal kan tel ve ding. 6Kan nun hlun cu Khrih thawn thinglamtah parah khencih a si zo ti kan thei; cumi cu sual in a khatmi kan nunnak hlunih pum cu a siatral ṭheh ding tinak a si. Cutiin sualnak ih sal kan si nawn lo. 7Ziangah tile mi pakhat cu a thih tikah sualnak in a parah thu a nei nawn lo. 8Khrih thawn kan thih tlang ruangah a nun khal amah thawn kan nung tlang ding tiah kan zum. 9Khrih cu thihnak ihsin thawhter a si zo ih a thi sal nawn lo ding, ti kan thei; thihnak cun a parah thu a nei nawn lo. 10Cule sual thu-ah cun kumkhua daih in a thi ih atu a nun hi cu Pathian ah a nung a si. 11Cuvek ṭhiamṭhiam in nannih khal sual thu-ah cun mithi kan si tiin siseh, nunnak thu-ah cun Khrih Jesuh zaar in Pathian thawn pawlkom in kan nung tiin siseh, ruat aw uh.\nZiangmi bungcang na thinlung sung a lut bik, ziangruangah?\nHimi Bible bungcang na siar tikah Baptism thu na theihnak ziangtin a fiangter?\nHimi zirnak thu ruat khawm tikah tihnim, ti thlerh, kawhhran serh le sang timi pawl thei fiang dingin relkhawm a tha.\nBIBLE THUANTHU LAILANG\nBAPTISM CU RUNDAMNAK THLAM LANGTERTETU ASI.\nRoman bung 6 sungah sual thu le rundamnak thu simfiangnak kan hmu. A hmaisa in Paul in rundamnak hrangah key asi mi Pathian zangfahnak cun sual ngaidamnak in pek (Rom 5:18-21) tiah kan hmu. Paul in a sim bet mi cu sual ngaidamnak hrang Pathian zangfahnak a co zotu cun sualnak in a nung sunzawm thei nawn lo thu in zirh.\nHimi thu simfiangnak ah Jesuh Khrih ah rundamnak hmuithlam langtertu ah Baptism thu a sim.\nRoman 6:3-4, 3Khrih Jesuh thawn kan pehzom awknak in a sungih hnimmi kan si tikah a thihnak sung khalah hnimmi kan si tihi nan hngilh maw si? 4Baptisma kan lak tikah amah thawn phummi kan si ih a thihnak ah khal kan ṭawm ve; cuvek thotho in Pa ih sunlawinak huham in Khrih kha thihnak ihsin a thawhter bangtuk in kannih khal a thar in kan nung ding.\nZumtu pakhat cu baptism pek asi tikah Jesuh Khrih cu thlan sungah phun asi vekin tisungah hnimphim asi. Jesuh Khrih cu thlan sungah phum in a um lanta lo vekin zumtu khal tisungah hnim lanta si loin Jesuh cu thlan sung ihsin a thawhsal vekin zumtu khal tisung ihsin a suaksal asi. Paul in cang 8 nakah, “Khrih thawn kan thih ahcun a thohslanak khalah kan tho ve ding tiah kan zum asi” a ti.\nA tlunlam ah simfiang vekin baptism thu ihsin zumtu pakhat cu ziangtivekin rundam asi timi a fiangter asi.\nRundamnak cu ziangtivek in thihnak thawn tahthim theihnak a um?\nJesuh dungthluntu na sinak in ziangvek nunthar na tawntehmi a um?\nBaptism cu rundammi, nunthar sinak, sunglam thleng awknak cu pawnlam ah langin nemhnget nak, kawhran sungah Pathian uknak hnuai ah nungin a thu thlun dingin tiamkamnak khal si.\nBAPTISM CU RUNDAMMI SINAK MIPI HMAIAH PHUANSUAHNAK ASI.\nBaptism cu a tlunlam ah sim zo mi lawng si loin leitlun damsung nun cu Jesuh thupek vekin ka nung ding tiah pumpek awknak, tiamkam awknak khal asi. Mipi hmaiah phuansuah awknak nei in baptisma laknak cu Jesuh a thohsal hnu ah thupek ropi thlun dingin tiamkam awknak khal asi.\nMathai 28:19-20, Curuangah feh uhla miphun hmuahhmuah ka dungthluntu va siter uh; Pa le Fapa le Thiang Thlarau hmin in baptisma va pe uh. Cule ka thupekmi hmuahhmuah thlun dingin va zirh uh. Hngilh hlah uh, san a cem lai hlanlo nan hnenah ka um ringring ding,” tiah a\nHimi Bible bungcangah ngan khummi Jesuh tongkam hi ruahnak pekmi men asilo, Jesuh dungthluntu zumtu hrangah a lotheihlo in tuah tengteng tulmi thupek (command) asi.\nBaptism cu Jesuh thupek (command) asi ti tikah ziangtin nangin teh na sang let ve ding?\nBaptism cu kawhhran hrangah thatnak tampi a um asi. Baptism peknak in kawhhran sungah zumtu thar, Jesuh dungthluntu thar phuansuahnak, laklutnak khal a langter asi. Baptism cu zumtu zapi ten kan hlawm awkmi asi ih kan zaten ruangpum pakhat, thlarau pakkhat baptism a co mi kan si theh asi. Paul in hitin a sim, I Kor. 12:13, 13Cubangtuk in kannih khal hi Judah mi le Zentail mi, miluat le sal tiin um hman nungla kan zate hin cuih ruangpum pakhat sungah cun Thlarau pakhat ih baptisma lami kan si ih kan zate hin cuih Thlarau pakhat cu intlaang dingah tuahmi kan si.\nBaptism na lak theh in ziangvek si na hmailam nun kekar ding pawl?\nNa umnak kawhhran sungah baptism thu thawn pehpar in ziang na tuah thei mi a um?\nTUAH IN TELVE\nBaptism hi local kawhhran sungah rawngbawlnak thupi zet mi asi. Zumtu thar pawlin Jesuh thawn bulpak pehzawm awknak, piantharnak an hmuhtawnmi pawl an sim, testimony an simmi pawl hi Thuthangtha simsuahnak tha zet asi.\nNan local church ah baptism service a um tikah Jesuh Khrih ah rundamnak a co hrih lo tu, zumlo tu rualpi na neihmi pawl rak sawm awla, baptism cotu pawl ih testimony rak ngai ter aw.\nNangmai nunah Jesuh na zumih baptism na lak nak ihsin na nun a thleng aw mi pawl zum lotu hrintharnak a co hrih lo tu hnenah sim aw.\nZiangruangah Jesuh thupek thlunin baptisma na lak (na lak hrih lo asile na lak ding thu) timi thu zumlotu hnenah sim aw.\nNan local church ah baptism service a um tikah zumlotu, piangthar hrihlo rak sim tengteng aw. Zosi na sawm dingmi hmin ngan cia aw.\nThlacam na dil duhmi:\nZARHKHAT SUNG TUAH DINGMI:\n· Bible siar ding pawl Bible na siar phah ah Thiang Thlarau in a lo theihtermi, na zir tharmi pawl a hnuailam ah ngan khum aw la group tawn awknak ah sim dingin timtuah cia aw.\n· Nitin thlacamnakin Pathian thawn bupak pawlkomnak nun nei in na tikcucan hmang ringring aw.\n· Baptisma la hrih lo na sile baptism la dingin na thinlung timtuah in na local church pastor hnenah sim aw. Baptism la zo na sile baptism na lak tikah na tiamkam awk vekin Jesuh Khrih hrangah nitin a thupek thlun in dungthluntu tha nun nei in nung awla, midang kha Jesuh dungthluntu an si theinak hrang bawmtu tha si aw.\n· Baptisma na lak tikah nangmai tawntehmi nun thleng awknak thu pawl na pehtlaihmi insungsang, rualpi, hnatuanpi, group pawl hnenah sim awla an hmuhtawnmi pawl sut in an hnen ihsin zir ve aw.\n· Zohlo in ngah, Roman 6:4,\nNITIN BIBLE SIAR\nA hnuailam Bible bungcang pawl nitin siar awla, na zir thar mi, Thiang Thlarau in a lo zirh thar mi pawl ngan khum awla na group sungah simsin dingin timtuah aw.\n1. Mark 6: 45-56\n3. Mark 7:14-37\n4. Mark 8:1-13\n5. Mark 8:14-26\n6. Mark 8;27-38\n7. Mark 9:1-13\nJESUH BAPTISM LAKNAK\nJesuh Khrih cu zaahza Pathian zaahza milai asi tiah kan zir zo. Jesuh Khrih zaahza Pathian zaahza milai asinak ih kan hrang a thatnak cu milai nitin tawntehmi pawl amah in taksa in leitlun ah a rak tawn theh mi asi-cumi lakah pakhat cu baptisma hi asi.\nLuke 3:21-22, 21Mi hmuahhmuah baptisma an lak ṭheh hnuah Jesuh khal a lak ve. Thla a cam laifangah van a ong aw ih, 22Thlarau Thianghlim cu a tlunah thuro bangtuk in a rung fu. Cule vancung ihsin aw a thang ih, “Nangmah cu ka duhdawtmi ka Fapa na si. Na parah ka lung a awizet,” tiah a ti.\nHimi Bible bungcang in ziangtin na thinlung khawruah a lo luahkhat bik ih ziangruangah?\nPa Pathian in Fapa hnneah a tongkam hin Jesuh in leitlun ah milai hnenah a rawngbawlnak a thoknak ding hrangah thazang petu asi ding. Cuvek thiamthiam in kannih khal leitlun kan rawngbawlnak hrangah thazang laknak kan nei ve asi. Roman 8:16-17, . 16Hitiih kan au ahhin Pathian ih Thlarau in kan thlarau a pehzom ih Pathian ih fa kan sinak kha a fiangter. 17Fa kan si ruangah Pathian in a minung hrangih a retciami thlawsuah a cotu ding kan si; cule Pathian in Khrih hrangih a retciami khal Khrih thawn kan co tlang ding. Ziangah tile Khrih tuarnak a tuar vetu kan si ahcun a sunlawinak khal kan ṭawm ve ding a si.\nPa Pathian cu Fapa parah a lung a awi zet timi tongkam theih tikah ziangtluk hnangam tlakza so asi. Kannih zumtu pawl khal Jesuh Khrih ah Pa Pathian cu kan parah a lung a awi zet asi, kan sualpalhnak in ngai dam theh zo ih in mawhsiat nawn lo asi. Baptism kan lak tikah Pa Pathian thawn pehzawm awknak,pawlkomnak thar kan nei ih a sunglawi tukmi dinhmun ah kan ding asi.\nBulpak in Pathian fate na sinak parah ziangtin na thinlungin na ruat?\nTuini ah Pathian duhdawtnak ziangtin na nunah na langter ding?\nTHLUNGHLUN SAN LAI AH BAPTISM\nBaptism hi Thlungthar san ihsin a thokmi siloin ThuThlung san lai khalah an rak hman theumi, tidai thawn kholh, thianfainak hi an rak hman theu mi asi. Curuangah Jesuh amah rori khal baptism a laknak asi (Mat. 3:13-17). Thlunghlun san lai ah tidai hi hremnak hman rua ah siseh runsuaknak hmanrua ah siseh Pathian in a rak hmanmi tla kan hmu thei asi. Noah san lai ah misual pawl hremnak ah Pathian in tidai a hmang ih zumtu pawl cu tidai hmangin hremnak lak ihsin runsuak an sinak thu khal kan hmu. Noah le insang cu tilik ihsin runsuak an si ih Israel pawl kha tipisen sung ihsin runsuak an si. Cuvek thiamthiam in baptism khal sual lak ihsin runsuaknak cu langhngan in langternak ah hmanmi asi.\nSiar aw: Seem 7:11-8:14. Himi Bible bungcang sung ihsin ziangmi in na thinlung a lo la bik ih ziangruangah?\nSiar aw: Suahhlannak 14:15-31, Himi Bible bungcang in Pathian hremnak le rundamnak thu ziangtin a langter?\nCun Thlunghlun san lai ah tidai hi thianfaiternak hrangah an rak hmang theu. Puithiam 14:8 ah siseh Puithiam 16 nakah siar awla tidai hi thianfai ternak ah an rak hmannak thu pawl na hmu ding.\nPuithiam 16:23-24, 23Cule Puanthlam sungah Aaron cu a lut pei ih Hmun Thianghlim Bik sung a luh hlanih a hrukmi puithiam thilthuam pawl cu a phuak pei ih cutawkah a ret pei. 24Hmun thianghlim ah ti a kholh-aw pei ih amah ih hnipuan a hruk pei. Cuih hnuah a va suak pei ih Israel miphun ih sualnak le amah ih sualnak pawl thlahnak dingah mei-ur thawinak a tuah pei.\nPuithiam 16:20-28, siar awla himi Bible bungcang in Thlungthar ih baptism kan hmanmi ziangtin a khihhmuh ngan aw?\nCun Ralbawi Naaman ih thu in tidai ah kholhfainak thu in zirh, 2 Siangpahrang 5 ah siar aw. Naaman cu Jordan tiva ah voi 7 hnim aw dingin Elisha in a fial vekin a tuah tikah a phaarnat ihsin a dam.\n2 Siangpahrang 5:10, Elisha in a hnen-um pakhat a hei thlah ih Naaman hnenah cun, “Feh awla Jordan Tiva ah voi sarih in ti va bual aw. Na titsa an cerh sal ding ih na dam ding,” tiah a va sim.\nA hramthok ahcun Namaan in a damnak ding hrangah Jordan tiva ah voi 7 hnim aw ding timi thu a theih tikah a thinheng zet lawk nan, Pathian kamsang thu lungin a tuah tikah damnak a ngah asi.\n2 Siangpahrang 5:1-19 siar awla, Namaan thuanthu sung ihsin ziangmi in na thinlung a lo la bik, ziangtin?\nThulunnak hi baptism kan lak tikah ziangruangah a thupi tuk asi pei?\nTHLUNGTHAR AH BAPTISM PA 3\nThlungthar Bible sungah Baptism cu tuah dingin thupek (command) kan si. Curualrual in Bible sungah baptism zohthim ding ziang aum kan zoh hnik pei.\nTirh 2:41-42, 41Piter ih simmi cu mi tampi in an zum ih baptisma an lak; cuih ni ni khatah an pawl cu mi thawngthum tlukin an karh. 42An zatein tirhthlah pawl hnen ihsin an zir ih, tirawl ei tlaangnak le thlacam tlaangnak thawn pawlkomnak an nei ringring.\nBaptisma lak tu zumtu pawl cu Jesuh Khrih ih ruangpum, Khrih ah pumkhat kan si zo ih zumtu pawl tawn khawmnak ah tihnak um lo, duhdawtnak in pawlkomnak, neihmi hlawm aw tawn in ti le rawl ei tlangnak, lungawi nuam le hahdam zetin pawlkomnak hmun asi.\nNa umnakah Baptism la hrih lo pawl an lak ve thei nak dingah ziangtin na bawm thei ve ding?\nTirh 8:26-40, siar aw. Ethiopian pa ih baptism laknak thu asi. Himi bungcang sung ihsin ziangthu in na thinlung a lo lak bik ih ziangruangah?\nMidang hnenah Baptism thu, a thupitzia le a umzia, pawl zirhsin dingin na ruat aw maw, ziangruangah?\nMidang hnenah Jesuh thupek thlun in Baptism la dingin na forhfial thei pei maw?\nTirh 10:17-43 ah Kornelius Baptism laknak thu kan hmu thei. Bible na siar hnu ah himi bungcang sung ihsin Pathian na theihdan ziangtin a lo bawm?\nKornelius insang ah thilcang mi Thirh 10:44-48, 44Cutiih Piter a ṭong rero laiah a thusimmi a ngaitu hmuahhmuah parah Thlarau Thianghlim a rung thleng. 45Joppa ihsin Piter thawn a rami Jesuh zumtu Judah mi pawl cu Zentail mi hnen khalah Pathian in a laksawng Thlarau Thianghlim a burh ti kha an hmuh tikah an mang a bang ngaingai. 46Ziangah tile cute pawl cu ṭong phun dang in an ṭong ih Pathian ih maksak zia an thangṭhat kha an theih ruangah a si. Piter in, 47“Kanmah ih kan ngah zo vekin himi pawl khal in Thlarau Thianghlim an ngah ve a si. Curuangah tidai ih baptisma la ding kha zo in so a dawn thei ding?” tiah a ti. 48Curuangah Jesuh Khrih hmin in baptisma lak dingah thu a pek. Cule an hnenih caam hrih dingin Piter cu an sawm.\nHimi Bible bungcang sungah in zirhmi cu Pathian rundamnak cu mi zapi hrangah asi. Rundamnak a co zo tu hmuahhmuah in Baptism laknak in Pathian uknak sungah Pathian insang sungtel sinak hram thohnak asi.


Minaa - Chinland Today Media\nJuly 14, 2012 2:05 am·2 comments\nBible Siar Ding: Saam 38:1-22\nMaw Bawipa, I damter awla ka dam ngaingai ding; I ruun awla ka him taktak ding. Ka thangtthat mi cu Nangmah lawng na si.\nKa mawh tiih phuhrung awknak (guilt) cu thin nuam lo (bad feeling) hnakin a roh deuh. Cumi cun taksalam dam lonak: thiikai nat (hypertension), itthat thei lo natnak (insomnia), asilole hnaikhuarmi hma (ulcer) pawl a suahter thei. Thupizet cuangin, phuhrun awknak cun mai’ minungpi pawl le Pathian thawn pehtlaih awknak tiang hman a siatsuah thei.\nDavid in a sualpalhnak ruangah a taksapum rori le a thinlung ih retheih le phurhrit a phurh zia a thei fiang nasa. Saam 38 kan siar tikah a sualmawhnak le a tuarnat zia pawl kan tuarpi thei. Donharnak in a thlarau phur a ritter, a hma pawl an besiatuk, ih a tha a cem thluh. Cucing cun fimkhurzet in a innsungsang hnenah bom a dil duh cuang lo. A ruahsanmi le a hngah ringringmi bomnak cu Bawipa lawng a si.\nTuni ah, Bawipa cu kan damnak ding hrangah a netabik ih kan panmi a si ttheu. Kan hma pawl cu hmatuamnak (bandage) in kan tuam, ih kan ruahsannak khal leitlun ih thilti daan in kan hawl. Mithapetu (Counselor) pawl in ka sualpalh ti ih phuhrun awknak (guilt) cu mawtaw sia retnak inn vekin hnon dingmi a si an ti. Rualpi pawl in nunnak cu thinhar loin nomter theinak thu kan nei ti’n an nemhnget. Zu le rii theimi siivai cun caan tawite sung natnak an rehter thei. Sihmanseh phuhrun awknak le a naami cu a hmun ringring.\nZiangtiklai caan khal ah Yahweh Rapha cu A hnenih kan kir saal ding in hngak ringring. Bawipa hnenih kan pan asile in naatertu phuhrun awknak kha a damter ding. Cumi tumtah in A Fapa Jesuh leitlun ih a run thlah duhsannak a si.\nYahweh Rapha lawnglawng in David a damter thei ih Amah cu tuni ah in damter theitu umsun a si.\nYahweh Rapha, keimah hi Na minaa ka si. Ka thlarau damlotertu thupte sual nathrik in thahsak hram aw.\nZiangmi sualnak si thup dingin ka zuam? Damter dingin Jahweh Rapha hnenah ziangti’n ka ap thei pei?\nZu ihsin Runsuahnak\nTuini na nganmi cu, tulaifangih ka tulsambikmi a siih, ka lungawi. Thazaang ka ngah ngaingai.\non July 14, 2012 at 11:26 am\nTuitumta cu keitla ka duhin ka uar hleice ih thazang ka ngahtuk. Ka nunih a rak tlaksam ve zetmi a si. Thazang ka ngahtuk…


Ngapi Sungah Aum Lawk, “Ka Thi Thlang Ding Tin Ka Fapa Ka Seherh Tuk” A Ti – Meifar\nNgapi Sungah Aum Lawk, “Ka Thi Thlang Ding Tin Ka Fapa Ka Seherh Tuk” A Ti\nKum 40 mi Michael Packard cu nga le kaikuang hawl ṭheu a si, June 11, 2021 sunah kaikuang hawl dingin lawng par ihsin a dawp ih thil danglam zet sungah a lut ngah.\nNga tumpi Humpback Whale kaa sungah a lut ngah, second 30-40 hrawng cu nga kaa sungah aum ih a suak theisal.\nMichael Packard in “A thim thluh ih a cang rero, haa anei lo ti ka theih veten whale nga a si ti ka thei. In dawlh tum rero ih, ka suak thei nawn lo ding a si hi. Ka thi thlang ding tin ka thinhar tuk lawk, cutawk lai ih ka ruahmi cu ka fapa 2 hi an si, an nauhak tuk lai. Kum 12 le kum 15 lawng an si lai ih ka seherh tuk” tin a thilton pawl cu media hneah a sim.\nNgapi ih kaa a annsal veten a tha neih zaten suah in arak tlansuak thei, ngapi khal tisung ah a pilsal ih Michael Packard cu nga hawl midang in an runsuak, runsuaktu Captain Joe Francis in “A nundam thei cu a vanṭha tuk lawmman” a ti.\nSiizung ah an tlanpi hngal ih a keruh kiak dingah a ruat nan a kiak lo, hliamhma zianghman a tuar lo ih a zanlam ah a suak thei. Sibawi in a dam ṭhah veten ngan a hawl theisal ding thu a sim.\nZingzoitu pawlin “Ngamaan arak si lo cu ava ṭha tuk, whale nga in minung an siatsuah dah lo. Rawl an hawl caan ah reipi an kaa an ang ṭheu ih, cutawk laiah a dawp ngah si ding” an ti.\nMichael Packard cu a vanṭha ve hrimhrim, kum 10 liamzo ah vanzam accident arak tong zo ih a thi lo. Costa Rica a tlawng laiah vanzam te pawl a to ih an cangsual.\nVanzam mawngtu, co-pilot le passenger pakhat an thi. Vanzam to minung 5 cu ramlak ah an tlahlo, hliam nazet an tuar thluh. Ni 2 le zan 2 an hawl hnuah ni 3-nak ih an hmu lo asilen an nundam thei nawn lo ding an ti zo. Cutin, a sun ah an hawl ciamco ih hliamhma thawn an zaten an hmu thluh thei.\nRIP: Leitlun Ih Innsang Tambik Dintu Pu Ziona A Thi


Ralring Aw, Setan A Cangvai Rero - Chinland Today Media\nOctober 25, 2012 9:11 am·0 comments\nMipiangthar zumtu hin Setan cangvaihdan hi kan zingzawi le kan theihthiam rori a ṭul. Curuangah zumtu pitling nun langdan tampi lak ihsin Setan le zumtu thuhla hi kan zirtlang dingah tiah Bible hmangin phawrhlang ka duh.\nBible sungih Setan hmin dangdang pawl zoh tikah a tumtah mi a langfiang zet. “Setan” tiih sullam cu doral tinak a si. Setan cun Pathian a do, Pathian kawhhran a do ih, Pathian minungpawl a do. “Diabol” tiih sullam cu mirelsiattu tinak a si. Pathian a relsiat, Pathian kawhhran a relsiat ih, Pathian minungpawl a relsiat. Anih cu “tleu vancungmi vekah a tuahaw” (2Kor. 11:14), thil diklo rori kha dik vekin a langter. Cathianghlim in Setan cu “Sualfawrhtu”(Mat.4:3., 1Thes.3:50), “miṭhalopa” (Joh.17:15), “Mithattu”, “Thuphanper le thuphanih pa”(Joh.8:44) tiah a ko. Cun Cathianghlim in Setan cu “rul” (Sem.3:1;Thu.20:2) vekin tla a langawkter thu a rel, ziangahtile anih cu athupteih thilti, hrawkhrawl le tur nei a si; “rulhreng”(Thu. 12:9; 20:2), ziangahtile anih cu ṭih a nung; “ a huk reoro mi kiosa vekin”(1Pet.5:8), ziangahtile anih cu nunrawng le kawlhsen a si. A hminpawl hin a sinak, a ziaza an langter. Setan hi ziangsiarlo ih um men ding le hmuhsuam men ding a si hrimhrim lo. Zumtu kan pumpak nun, kan sungkaw nun, kan kawhhran le kan khawtlang ziantlukin in siatsuah zo ti hi thlarau mit ih zohthiam athupi zet.\nBible sungih kan hmuh lak ihsin mal lai in tarlang sehla:\nSetan cun na hlawhtlin tikah a lo ṭhua ding: Zohṭhim ding ṭha zet 2Samuel 1-11 ah kan hmu. Siangpahrang David in Israel dotu ral hmuahhmuah a neh ṭheh ih, mipi cu lungrual ko le pumkhat ah a tuah, khawpi thar a din; ziangkim hi a tluang thluh verver thlang a bang. Culaifang ah Setan cun David cu uire pa ah le mithatpa ah a canter.\nSetan cun na cah lo can le na bang zet can ah a lo ṭhua ding: Zohṭhim ding ṭha zet Elijah (1Kings 19) kan nei. Setan in beidawng dingin le mah le mah thahawk duh ding tiangin suar a fawrh a si kha! A cau tuk, a tha a bang tuk tikah Setan in kha vek lungthin nei ding tiangin a ṭhua a si.\nSetan cun a langsar zet mi hmanrua in a lo ṭhua thei:\nPathian mi a si lo mipawl na kawm ih, na kawm vivo asile, annih cun an lo ciahneh ding ih, siatnak lamah an lo hruai vivo ding. Curuangah Pathian ziangsiarlopawl hi kawm lo, kawppiih hmang lo dingin Bible in in fawrh.\nSetan in na rualpi ṭha zet hmang in, nangmah lo ṭan zet vekin a lo ṭhua thei: Jesu a donak ah, Jesu kiangnai bikih um Peter kha Setan in hman a tum (Mar. 8:31-33). Jesu Kalvary lam pan lo dingin, a parah tuarnak le thihnak thleng lo dingin, Peter in hmang in thlem a tum. Ralring aw, na rualpi ṭha zet hmangin kha vek phun khan Setan in a lo ṭhua ve ding.\nSetan in leitlun ih khawruatthiam zet mipawl hmangin a lo ṭhua thei: William Carey le Gladys Aylward te khal kha an missionary rawngbawlnak ding khamtu le kankuattu cu missionary committee an si kha!\nSetan in pulpit ih Pathian thu aupitu a hmang thei: Kan Bible kan siar ringring a ṭul. Bible sungah le kawhhran hmaisa thuanthu ah teh ziangvekin Setan a cangvai tipawl thei dingah kan zingzawi natsat a ṭul. Vei hnih vei khat cu Pathian cangvaihnak dotupawl hi kut in Bible keng tahrat ih, thinlung ah cun Pathian thu Bible um cuang si lo, Pathian thu simtu an si thei. An khawruahnak le an tumtah mi cu Thlarau lam thu si lo, anmai ruahnak le hngalnak in a uk hai.\nSetan in misawisel duhnak thinlung neipawl a hmang thei: Cucu Mawsi ih tawn mi nun ah khan kan hmu thei, sawiseltupawl in an do (Mipum. 12,14,16). Mi pakhat in lungkim lonak ci a tuh ih, thinhengnak, mingaih lonak, sawiselnak, relsiatawknak a kho cih mai. Mitungding zawngih sawlselnak cu thil ṭha a sin an, a relsiat zawngih sawiselnak cu khensa nat vekin mi nun a siatsuah.\nASILE ZUMTU IN ZIANG KAN TUAH DING?\nSetan a um taktak zia hi thei in fimkhur ringring aw!\n“Cu lo asile Setan in kan hnen ihsin remcannak a ngah pang ding. Ziangahtile Setan-ih khawkhandan cu kan thei a si,”(2Kor. 2:11).\n“Nan doralpa Diabol cu a huk rero mi kiosa bangin a deh ding hawl ih a tawihvah rero ruangah, fimvar uhla, ralring uh,”(1Pet. 5:8).\nSetan cu do aw!\n“Leitlun hmun dangih a um mi nan unaupawl hnenah cuti vek tuarnakpawl cu a thleng ve ti thei in, amah cu do uhla, zumnak ah dinghnget uh,” (1Pet. 5:9).\n“Curuangah Pathian hnenah tlulut uh. Diabol cu do uh, cule a lo tlansan ding,” (James 4:7).\nPathian ralthuam famkim hruh aw!\n“Diabol-ih phiarthupnakpawl tla do in nan din theinak dingah, Pathian ralthuam cu hruk uh,” (Ef. 6:11).\n“Curuangah ni ṭha lo ni ih nan khamawk theinak dingah le ziangkim nan tuah hnu khalih nan din theinak dingah, Pathian ralthuam cu la uh,” (Ef.6:13).\nNangmah hrangah le midang hrangah thlacam aw!\n“Thlacamnak tinkim le dilnak tinkim in ziangtik lai khalah Thlarau ah thlacam uh. Cun mithiangpawl hmuahhmuah hrangah taimaknak hmuahhmuah le dilnak hmuahhmuah thawn ngaihven uh,” (Ef.6:18).\nSetan in sual a lo fawrh tikah Pathian cun nehnak ding, tlansuahnak ding khua a lo khansan ti thei ringring awla, amah rinsan aw!\n“Mi zo cio par khalih a thleng mi siarlo nan parah sualfawrhnak a thleng lo. Asinan Pathian cu a rinum a si. Anih cun nan tuar thei lo ding mi sualfawrhnak nan hnenih thlenter a siang lo ding. Cui sualfawrhnak nan tuar theinak dingah tlansuahnak lamzin a lo tuahsak ding,” (1Kor. 10:13).\nSetan cu neh mi ral a si ti kha hngilh hlah!\n“Sual a tuahtu cu atir ihsin sual a rak tuahtu Diabol hnen ihsin a si. Pathian Fapa a runglangnak san cu Diabol-ih hnaṭuan ṭhiatbal dingah a si,” (1Joh. 3:8).\n“Cule uktupawl le thuneitupawl cu hnukthla in khraws hmang in cupawl cu a neh ih, langsar zetin a mualphoter hai a si,” (Kol. 2:15).\nKhrih ah tlaitluan in nehnak na nei ti kha cing ringring aw!\n“Sihmansehla cui thilpawl hmuahhmuah ah cun in duhdawtui zarah nehtupawl hnakin nehtu kan si. Ziangahtile thihnak in si seh, nunnak in si seh, vancungmipawl in si seh, uktupawl in si seh, huhampawl tlain si seh, atui canih thil ziangkhal in si seh, hmai lam canih thil um ding mi ziangkhal in si seh, thil sang ziangkhal in si seh, thil thuk ziangkhal in si seh, sersiam mi a dang ziang thil khalin Khrih Jesu kan Bawipa-ih um, Pathian duhdawtnak ihsin zianghman in in ṭhen thei lo ti ka theifiang,” (Rom.8:37-39).\n“ Sikhalsehla zangfahnak hmuahhmuah ih Pathian, a sankhuk ropitnak co dingih Khrih Jesu ih a lo kotu khan reilote sung nan tuar hnuah a lo tuahṭha famkim ding ih, a lo tungding ding. A lo cakter ding ih, a lo hngetter ding. 11 A hnenah ropitnak le huham cu kumkhua in kumkhua tiang um seh. Amen,” (1Pet. 5:10,11).\nPiangthar zumtu pauhpauh hi thlarau lam doawknak ah kan um a si ti hi hngilh lo ding mi a si. Ka ralpa hi fimhrawkhrawl, ṭihnung, hrohrang, mithah duh, misiatsuah duh a si ti thei ringring aw.


Pathian Dik Hmuhsuahdan Ding - Chinland Today Media\nNovember 22, 2012 4:53 am·0 comments\nZirnak 1 PATHIAN DIK HMUHSUAHDAN DING\nCang Hril: “Israel-pawl cu can reipi sung Pathian dik nei lo, zirhtu puithiam nei lo le dan nei loin an um a si. Sikhalsehla harsatnak an tawn tikah Pathian, Isreal-ih Pathian hnenah an kirsal. Bawipa cu an hawlih an tawng ṭheu.” (2Sansiarnak 15:3-4)\nHih Bible zirnak ah hin Hlawhtling Nun Thuthup hrekhat tla kan ruattlang ding. A si rori, Pathian thei hmaisata loin zohman in a hlawhtling mi nun hram an thawk thei lo ih, ahmaisabik ah kanmai hrang roriah ziangtin Pathian kan thei thei ding ti hi kan theifiang tengteng a ṭul. 2San.15:1-19 sungah kan rel ding mi thu a um. Kan Bawipa le Jesu ih Pa a si mi Pathian, Pathian dik pakhat lawng a um (2Ko.1:3) ih, mi pakhat in atu ih a nunnak ah thlawsuah ropi bik a dawn thei mi cu Pathian dik hmuhsuah hi a si, asinan riahsiatumza a si mi cu amah hmungah riai loih nun hmanliam hi a si. Kan Bible cang hril mi in Israel thuanthu tawite in sim, culawng si loin leitlun pumhuap mipi thu khal a simfiang cih.\n1. ANNIH CU PATHIAN DIK NEI LOIN AN RAK UM\nCang 3- nakin“Can reipi sung” Pathian dik an neih lo thu in sim. Annih cu Pathian nei loin an rak um, – zoh aw Efe. 2:12. Himi hi tuisan mi tampi “Pathian nei loih an nun zia” khal a langter. Pawihruak can siar lo ah cun an ruahnak ah Pahtian a lut lo lawlaw, an nunnak in Pathian an hlam dah lo. Pathian a um ti cu Israel mipawl in an rak zum ko, cule a kilkhawinak khal an nunnak rori in an rak tep ih, an ṭhathnempi ko, asinan “Pathian dik tel loin” ziangkim ah an rak um. Mikip in anmai pathian ciar, “mah le mah pathian, sumsaw pathian, nawmtawlnak pathian, tisa hmuitin pathian,” an rak bia. Curuangah cang 3-nak ih “can reipi sung…Pathian dik tel loin” timi hin mi tampi a sawhkhih a si.\n2. ANNIH CU ZIRHTU PUITHIAM NEI LOIN AN RAK UM\nZirhtu puithiamih ṭuanvo cu mipi hnenih Pathian thutak zirh a si. Tuisun ih zirhtu puithiampawl cu zo an si? Pathian thu rinum zetih simtu le zirhtu pohpoh cu Pathian-ih zirhtu puthiam an si. Asinan mi tamsawn cu hih thusimtupawl le zirhtupawl ih ciahnehnak lengah an um; kawhhran ah an khawm lo, asilole cathianghlim simfiangsak mi an ngai duh lo, cule Bible le Pathian thutak simfiangnak cabupawl khal an siar paih lo. Cumi cun Pathian thilpawl theihlonak ṭihnung le Pathian rundamnak lamzin theih lonak a hringsuak – Efe. 2:8-10 zoh aw. Mi tampi cu biakinn ih khawm le biaknak sinak cu an tep nan, mi malte lawngin kan Bawipa Jesu Khrih ih phuanlang mi rundamnak lamzin cu an thei- khaikhin aw Joh.14:6; Apo. 4:12 le Rom 1:16.\n3. ANNIH CU DAN NEI LOIN AN RAK UM\nCang 3-nak in himi hi in sim. Puithiampawl cu Dan kilkhawitu an rak si ih, curuangah puithiam nei lo ih um ti cu dan nei lo ih um tican a si. Cu laiah mi pakhat in Dan thu theih a duh asile puithiam hnenah a feh tengteng a ṭul; asinan tui ni ah cun, Pathian hnenah lungawithu sim aw! Bible sungah a Dan le a ṭawngkam kan nei. Sikhalsehla, mi tamsawn cun Bible an siar lo, curuangah annih cu“Dan nei lo an si.” Dan cu ziang a dik, ziang a dik lo ti Pathian-ih tahfung a si. Asinan, mi tamsawn cun mipi thu theihternak: (1) thuthangca (2) radio (3) zuknung (T.V) (4) baisikup (cinema) sung ihsin an tahfung an la. Cuticun Pathian tahfung cu hnawng tahratin, khawvel tahfung, milai tahfung le khawsia tahfung pawl tla in a ai an awh ruangah kan mipi nuncan ziaza cu a bawrhhlawh deuhdeuh. Tuini ih kan ṭul zet mi cu tahfung dik, Pathian duhdawtnak le zangfahnak, a Fapa le milai a rundamdan phuanlangnak umsun Bible ih kir hi a si.\n4. HARSATNAK A THLEN TIKAH BAWIPAI HNENAH AN KIR Cang 4-nak in himi hi in sim. Cang 5 le cang 6 ah Pathian an tansan ruangah harsatnak a rak thlen thu kan hmu. Bawipa an hnawn asile harsatnak cu rampi ah le bulpak nun ah a thleng ringring ding. Harsatnak thlengtertu cu amah Pathian a si ti kha hminsin aw; cumi cu sual thu a ṭhensaknak le a hnenih an kirsal theinak dingih a thil tidan a si; cang 6 cem zawngte khan ziangtin a ti ṭhaten zoh aw. Hivekin tuini ah Pathian in hna a ṭuan maw? A ṭuan a si! Amai ṭanghma hrangih kum reipi a nungtupa kha Bawipa hnenih kirsal ih, Bawipa a hmuhsuah theinak dingah milai nunnak ah Pathian in harsatnak a thlengter leuhleuh. Fapa tlanhlo kha a pai hnen feh ding a tiar hlanah amah le mah hnenah si a feh hmaisakta(Luk. 15:11-24). Hi thutak simfiangnak ah “hi bang mipipawl nasazetih nunsim an si tikah Bawipa hnenah an kirsal” thu kan hmuh theinak hmun Sam 106 kha siar aw. Cule ziang a cang ti hminsin aw!\n5. PATHIAN DIK AN HMUSUAK\nCang 4-nak ah Pathian hmuhsuahdan ding ṭawngfang Pathum a um. Kan tuah tengteng ding mipawl cu:\n(1) Sualnak le mah le mah ihsin KIR (1Th.1:9);\n(2) Bawipa le a ngaihdamnak HAWL (Isa. 55:6-7) le\n(3) Pathian dik HMUHSUAH (2San.15:2, 4 le 15)\nHih khuahlan thuanthu tawite mawi zetin a cem – “Bawipa cu an hmusuak” (2San.15:4, 15)! Amah cu na hmusuak zo maw? Thf. 8:17 kha ṭhaten zoh aw.


Rev. Dr. Hre Kio Chin Siangbawi Tiih Kawh A Theihlonak Tiih Ka Ruahnak - Chinland Today Media\nRev. Dr. Hre Kio Chin Siangbawi Tiih Kawh A Theihlonak Tiih Ka Ruahnak\nJune 22, 2013 2:46 am·1 comment\nSalai Van Bawi Lian\nRev. Dr. Hre Kio hi kan Chin mi Arsi a silo titu cu kan um ka zum lo. Asinan a hmin kan kawhnak le kan upatnak ih a sinak kan pek mi ih kan kawh dan thu an tarlang mi pawl ihsi ka ruahnak mallai te rawn tarlang ve in..\n• Chin ram hi Baptist biaknak pawlkom hnuai ih um mi asilo ruangah Baptist pawl ih timi hi Chin mi hmuahhmuah hrang ih timi tiih pom theih a silo. Member nei malbik biaknak pawlkom pakhat thawn an thiltuah mi Chin ram a cozah hrangah a bangaw.\n• Dr tivek thaw cun tahthim ding a silo Ziangah tile khawvel pumhuap ih theihpi mi sinak dinhmun a si.\n• Rev. Dr. Hre Kio hi FBA le LBA pawl ih Siangbawi tiih an kawh mi tiih a ti duhtu in ti ding a siko buainak a um lo.\n• Chin Siangbawi, Falam Siangbawi tinguingonak ding point cekci kei cun ka hmu lo. A tuahthat mi cu zohthimtlak le cawimawi tlak a siih Falam mipawl ih kan upat tlak rori a si ti cun ka ti ve.\n• Baptist pawl in Reverence, Pastor, Nauhak Sunday School zirhtu le thildang kawhnak tampi an neiih cumi pawl khal Chin Pastor, Chin reverence, lole Falam Pastor tivek ih kawh a sidah cuanglo. Cumi thawn khal thuhmun an si.\n• Chin Siang bawi tiih tithei ding cun Chin miphun huap ih pek a sinak lawngin a um theiding mi a si. Falam pumhuap a si ding khal a sile Falam pumhuap khaikhawmtu ih a tilawngah a si thei ding.\n• Cuti asilo ahcun Baptist biaknak pawl in an mai tuah mi cu Falam pumhuap cangvaihnak, lole Chin pumhuap khaikhawmtu kan si tiih an tiawknak thawn a dannak a um lo tinak a si.\nHtiih ka ti ka ngan ruangah Baptist ka do tinak silo in ka ruah dan ih thu um dan ka khaikhinnak men a si sawn..\nSurbung Tlang Vanzam Ṭumhmun Hrang Kan Rak Ṭuan Dan\nBaptist na do le do lo ah kha cu k buai lem lo ih..,\nBaptist na do ah cun Baptist mi nung na si lo ti nak si mei ih.\nSiangBawi a si thei nak point cu k lo sim dg aw,thil dang tam pi lak ah,\nFALAM tong in BIBLE in neih ter tu a si. A ropi tawk\nko lo sawm? BIBLE ngai na tul lem lo mi hrang ah cu a ro pit nak um lem lo men thei ngai hkw…


Kum 7 sung a hngah hnuah Tlawng saya pakhat in a Tlawngta Nu a nei ngah – Buannel News\nDecember 4, 2018 Buannel News Latest, NEWS, World News 0\nDuhdawtnak cu kan beisei lo lai le kan beisei lonak hnunah kan tawngtheu an ti cu Indonesia ram ih um Erwin Pangalia le Vinda Virginia hin a tak in in hmuh. Erwin cu Vinda hnakin kum 14 in a upat hleiah Vinda ih High school saya a rak si. Tlawngta le Zirhtu saya an rak si lai ihsin an pahnih in an thinlungten an rak ngaizawngaw thup zo.\nKum 13 a si laiah Vinda cun a rualpi dang pawl vek in a Saya Erwin cu a rak duhthup ih cazir theh hnu khalah a sayapa thawn umfual duh ruangah thusutnak tampi a rak nei theu. Cumi a zuamnak in a Saya thinlung cu neh in an duhaw thawk ih kum 7 an kawpawk hnuah an nei aw. Zirhtu le tlawngta sinak in tucu nupa an si zo thu hi tei nupa hin social media ah an tarlang.\nHi thuthang siar tikah tulai san ih kan nau le pawl mitthlam ah an cuang, ziangtak bang hai kei maw. Kan ram dinhmun, zirhtu saya le zirhmi tlawngta ziangtlukin an rak zoh-niam awk? Tlawngta cu ziangtluk cathiam le fim an si hman ah zirhtu saya cun an hmuhsuam deuh ringring ṭheu.\nHmun dang ram dang ahcun Zirhtu si ruangah Kawlram ih tlawng saya vekin ti ṭhemṭhem le ti hngernger in an um lo tikah, Tlawngta khalin zirhtu saya a kok thei, a duh le a ngaizawng thei, Kawlram ahcun a ngah hrih ding zum a um lo. Asinan hivek kherkher in zalen lo hman sehla a umtu pahnih khat cu an rak um thotho ding zum a um.


Israel Le Hamas Thu Lawrkhawm - Chinland Today Media\nIsrael Le Hamas Thu Lawrkhawm\nNovember 17, 2012 1:25 am·0 comments\nGaza Ihsin A Rami Rocket Pawl\nAtufang Israel le Hamas karlak ih doawknak hi leitlunpi ih buaipi le ruahharpi bikmi pakhat a si ve. Khat le khat an doawknak hi a sosang nasa ih, Israel raldonak vanzam le tidai ralkap pawlin Gaza ah lut in an dolet. Hamas pawlin a hmaisa ah Israel thlanglam ih um mipi pawl cu rocket in an kap ciamco. A poi ve zetmi cu Hamas pawlih rocket hi a hmunhma nei loin duhduh nak hmun ah an tla. Ṭha te-ih controlmi a si lo. Cucing cun a cuih rocket pawl cu ṭih a nung zet. Kan dung Tlawngkai Nihnihni,12.11.12, zinglam ah khan Israel ram Kiryat Malachi khua ih inn pakhat cu rocket in a ngah ih mi pathum an thi. Cumi vek thilcangmi pawl cun rocket pawlih ṭihnunzia a langter.\nCuruangah Israel khawte, khawpi le khawlipi pawl cu cumi rocket pawlih kapngah pang ding ṭih in an um. A hleice in Tel Aviv khawpi hi Hamas pawl cun an tumbik. Mipi thawng tampi ih himnak hrangah Israel acozah cun a buai ngaingai.\nRocket Pawl Jerusalem Lam An Hoi Thlang\nHamas ralkap pawl cun the holy city tiih kawhmi Jerusalem lam hoi in, Gaza ihsin an rocket pawl an kap thok thlang. Hamas ralkap pawl cun Israel ih an parliament innpi kapsiat dingah an tum rero thu an sim. Asinan a cuih rocket cu Jerusalem khawlipi sungah tla loin lenglam ah a tla.\nHi thubuai ruangah Tlawngkai Nithumni, 14.11.12, ihsin ṭhokin Palestine mi 20 le Israel mi 3 an thi zo. Palestine hruaitu pawlin a thitu mi 20 lakah a malbik nauhak pa 5 a tel tiin an sim.\nZiangtluk In An Saitsuah Aw Theu\nA ngaingai ahcun Israel le Hamas karlak ih doawknak hi a rei zo. Atu ah an ṭhoksal lala mi men a si. A netabik 2008 le 2009 sungah Palestine mi 1400 olten thihhloh an tong. Gaza cu a siat nasatuk. Cumi hnu cun Israel le Hamas karlak boruak cu a ṭha deuh. Asinan Gaza ihsin Israel ah tuikum sung vial ah rocket in vei 750 an kap zo. A kaptu pawl hi Hamas pawlih controlmi cu a tamsawn an si nan hrekkhat cu Hamas pawlih theihpi lomi an si. Hrekkhat cu Hamas ralkap hlun pawl an si ih, hrekkhat cu ralkap lutpek pawl an si. Vei tampi cu Israel lam kapdan an zirnak ih an kapsinmi an si. Hrekkhat lala cu Hamas lo phuaihdang pawl an si. A phuaih tete an tamtuk. Cuvek phuaih lakih pakhat cu Jaysh sl-Islam an si. Jaysh sl-Islam phuaih cun kan dung August 8 ah rocket thawn an kap ih Egypt ralkap 16, Sinai ah, an thi dah.\nEgypt Acozah In A Ngaihsak Ve\nEgypt President Mohamed Morsy in naa-tak in a ṭong. Israel ih um Palestine palai pawl cu kawhsal ding Arab League le U.N. pawlah relsak dingin dil dingah a sim duh. Cun an Prime Minister khal Gaza ah vehvai dingah a fial. Asinan cuvek men cun Gaza le Sinai ih buainak cu a reh thei lo men ding. Cule Egypt cun sipuazi, economiclam, bawm ding cu pakhatnak ah a ret.\nAtufang ah Leitlunpi huap Harsaluan Sumpai (International Monetary Fund) thawngin $ 4 billion cu America ih bawmnak in an hmang thei. Egypt in cuvek cun Palestine pawl a ngaihsak lai-ah Hamas cu kom dingah a duhtuk lem lo. Egypt cun a ṭha deuhmi dinhmun an nei theinak ding a duhsak. Egypt cun Hamas cu jihadis timi Muslim si ruangih Christian dotu pawl cu kil le control dingin a fial a tul. Culawng ah Gaza cu hi hnakin a ong-aw dingih Turkey, Qatar le U.S. vek ram pawlih nasa zetih bawmnak cu an ngah ding. Cun Hamas cu Israel ram ih sinak kha lungkim in, upat in le hnemhnget in um dingah a fial a tul. Cuvek a si lo sung poh cu Middle East ah lungawinak le daihnak a um thei lo ding.\nGaza Strip Tuah Tharnak Dingah South Arabia In $500 million A Pe Ding


Burma Ram HrilawkNak ah Ralkap An Cak - Chinland Today Media\nNovember 11, 2010 1:38 am·0 comments\nTheihcio vekin Burma rampi hrilawk nak November ni 7, 2010 ih an neih mi ah Ralkap lamttang Union Solidarity and Devolopment Party (USDP) in Vote za ih 80% ngah in caknak an cothu an puang. kum 1990 hnulam ih Burma rampi hrilawk salnak hmaisa bik hi ralkap Cozah nak tawpterih mipi rorelnak din dingih tumtah mi a sinan rampi hrilawknak ah mipi rorelnak din tumih hna ttuantu National League for Democracy (NLD) Party hrauitu Aung San Suu Kyi leh Party Member Politician minung 1,200 lenglo pawlcu himi hrilawknak ih tel theilo dingih hrentar an si ruangah Burma rampi hrilawknak hin a tir ihsin sawisel a hlawhzet.\nBurma ram hrilawk nakah hin zohfiang tu ram dang mi thuthangca latu pawl luhsian an silo ih, curuangah ram dangdang pawlcun Burma ram hrilawk nak hi zumtlak leh pawmtlak ih an ruahlo thu an sim.tui Burma ram hrilawk nakah Vote siar dan ah thil,diklo a tamtuk tiah theihsuak a siih, curuangah Opposition Party 6 cun Election Commission hnenah an lungawilo thu an thlenzo.\nHimi sungih Opposition Party tumbik National Democratic Force hruaitu Khin Maung Swe in a sim nakah Vote siat tirlam ah cun an Party in hmai a hruai vivo ih cumi hnuin Vote siarcia mipawl an siarsal ih resulf danglam zetin an suaksal tiah a sim.\nTui Burma ram hrilawk nakah hin Parliament leh State Assembly Member an hrilih, himi sungah Cabinet cu mipi in hrillo in President, in a duhduh a ruat sal leh haidingih, Ralkap lamah Parliament Committee pathum din a si dingih, cumi Committee sungih sin Candidate tuah a si dingih, hi Commitee pawlin an sung ihsin President, leh Vice President, minung pahnih an hrilsuak ding a si.\nRalkap Lalbikin General sinak kailaitu pawlih lak ihsin Defence Minister, Interior Minister, leh Border Affairs Minister pawl a duhduh a pe ding. Burma ram hrilawk nakih tlingthar pawlhi ni 90 cemhlanah Parliament Session hmaisa bik to khawm ding an si. Himi hrilawknak thuthawi pehparaw in Democratic Karen Buddhist Army (DKBA) pawlin kawl ralkap pawl an kapih, himi ruangah mipi 15.000 lenglo pawlcu Thailand ram sungah an tlanlutih tu ah Mae Sot khua an aum khawmlai tu ah cun DKBA pawlhi kawl ralkap pawlin an nehzo nan buainak dangdang a suaksal pangding ti phangin minung tampi in Thailand ram pan tumin lamzin an hawl rero lai.


Bible Kamsang (Zawlnei) Pawl Ih Thuphuan A Kim Rero Zo, Tipi Thi Khal A Nungsal Ih A Sungah Ngate An Um – Meifar\nAugust 28, 2021 admin Leitlun 0\nLeitlun thilthleng pawl zoh tikah ni neta ih um kan si ti a theihtheih, sual rawngbawl rero ding caan a si nawn lo. Israel, Jordan ramri ih um Tipi Thi (Dead Sea) cu a nungsal ih a sungah ngate phunphun an tlangleng. Ramsa, rannung pawl khalin tidai an va in rero zo.\nPathian in Sodom le Gomorrah khua cu meisa le kat in a nuai ciamco hnu ihsin himi tiva cu Tipi Thi tin an ko, tipi zialphah ah ciihlawm tumpi aum ih tidai cu a al thluh. A sungih um ngate zaten an thi thluh ih zohman in an in thei nawn lo, tipithuamthum aiin alet 10 in a al sawn tin mithiam pawl an phuang.\nBible sungah ni neta ahcun Tipi Thi khal a nungsal ding arak ti vekin tu’ahcun a nungsal zo ih a sungah ngate pawl khal an um. Tipi Thi ih a danglam zetnak pakhat cu minung an pil thei lo, tileuh thiam lo khal an pil thei cuang lo. Tidai sungih an lut asilen tidai in tlunlam ah arak khaiso cingcing.\nJerusalem ih um Samantha Siegel in “Tipi Thi sungah ngate ka hmu cu kamsang pawl ih ṭongkam ka mangsuak. Kamsang pawl ih ṭongkam ka va siarsal ih ‘Aw, Tipi Thi khal a nungsal zo’ ka ti. A nungsal timi cu ngate lawngin an pholang lo, ka va feh tinten rampai pawl khalin a nungsal zo ti an rak pholang ve” a ti.\nBible, (Zechariah 14: 6-8) “Cuih caan a thlen tikah khawsik le vurtlak ti a um lo ding. Khawthim tikhal aum nawn lo ding. Zan hmanah sun khawvang lawng a um ding. Ziangtikah cuvek in a si ding, ti cu Bawipa lawng in a thei. Cuih ni a thlen tikah cun Jerusalem ihsin nunnak tidai a luang ding; tidai hrek cu Tipi Thi ah a luang dingih a hrek cu Mediterranean tifinriat ah a luang ding. Òhal tilo, fur tilo kum letsuak in a luang ringring ding”.\nA Fala Hotel Ah A Hruai Tum Ih A Duh Lo Ruangah A Thil Pek Mi Pawl A Dilsal, A Fala Khalin A Kor A Pe Cih


CANTERDAAN - Hre Mang\nCANTERDAN (The Process)\nKum zabu pakhatnak (first century) milai nuntu thawn tahthim theihmi society ihsin a piangmi milai cu kum zabu 21nak (21st century) milai pawl thawn pawhtlang zetin le cawhrawi in nun asi tikah duhmi canterdan (the process) hi zohfiah loin palzuut asile ruahban lomi siatnak, society hrangah dungtawlhnak a um thei asi. Duh maw, duhlo maw, hrilding um lo tlukin leitlun khawmual pawhtlangin pehtlaih awknak (globalization) cun Chin mi pawl khal a tam le a mal a nuai rero zo ti cu a fiang. Senpi vangtlang, cozah kumpi, laireltu pawlin ciamciam ten thu ruatin pipu nunphung ziangtiang kan kenkawh dingih santhar, miphun dang hnen ihsin le santhar nunphung ziangtiang kan la in kan nunpi ding tiah duhthusam in ruatkhawm thei dingin Chin mi pawlin cozah kumpi le kilkipah dinhmun hnget zetin a dingmi society kan neih lo tikah tla-cawp, bulpak cio in tha, remcang, hlawk, nuam timi vekin ziangkim milai nuntu khawsakdan cu fehpi asi tikah duhmi canterdan le duhlomi hrialdan pawl hi miphun sinak le Pathian thu thawn kaih aw in siseh santhar leitlun khawmual miphun dang lakah upattlak asimi miphun sinak thuanthu mawite kehkawh, nunpi, tanta, ngan thei dingin CANTERDAN thungai thlak le fimkhur zetin mi zocio khalin zohfiah a thupi zet.\nA tusan minung pawlin kan duhmi cangsuak dingin kan canterdan hi tahthimnak thawn tawite simfiang tum hnik uhsi. America le Europe ram pawl cu a tu ih an dinhmun thleng thei dingin siatnak thatnak, ral do awknak, fimzirnak, nunphung thleng awknak, tvp, a phunphun an rak kalkaan zo. Chin mi pawlin kan mai tongin nganmi thuanthu kan neihnak hi mirang pawlin Chinca in tuahsaknak ih thawkah ruat asile kum 100 tluk fang asi. Chin mi pawl Khrihfa kan si hlanah Chin mi pawl cu nuncan ziaza, tairialnak, zuamnak, rinumnak, mahle veng sung milai zohkhen awknak, farah nauta le nuhmei kilkhawinak, mikhual le tlasam zohkhennak, tvp ah a hnget zetmi, nunphung le milai nuntu thawn a rak nungmi kan rak si. Dik loin ngah duhnak an rak nei lo. Daitlang le mize cu ningzah thlak asi. Hurkhuannak le nun tladau in society in hmun a nei lo. Thuphanper, nawhthuh ei, le rukruk cu thih hnak hmanin a sesawn tlukin an rak ruah mi asi. Uire le nunau mipa sinak ah nun dawngdah pawl cu ningzah thlak a rak si. Santhar Pathian nung betu, Khrihfa ti aw tu, mi tampi cu rirai bia in zuu le sa thawn a rak nungtu kan pupa pawl nuntu khawsakdan, upattlak milai sinak an rak neihmi kan tluk nawn lo.\nCazoh zuam loin phunhra on duh pawlin caruk a duhlo tu zirhtu pawl cu "misual" an ti. Nawhthuh ei duhlo zung hnatuan tu cu "misual" tiah simsiat an si riangri. Cozah danding lai pahbal tahratin ei in hawl, sumpai hawl thiam lo cu "mi aa" tlukah ruah an si riangri. Mi hrekhat in cazir paih loin cathiam pawl hnenah pekmi dikari tla sumpai thawn an lei. Ramdang feh duh ah biaknak lam ih puithiamsang, ramhruaitu tiah ruahmi pawl, a dingfelmi Pathian betu le riantu pawl tiangin thuphan cahnah phek 10-20 ngan in kutzabawng in minung hmai ah le Pathian hmaiah thuphan sim pawi tinak a um nawn lo. Nupi pasal neih awknak ah pupa nunphung nei lo vekin nun buangbar in tlangval fala nun a cimneh vivo. Pathian rawngbawlnak ding asi ahcun tiah thuphan per khal hrehnak a um nawn lo. Society ah zovek ziangvek upat le cawimawi tlak asi timi thinlung thuhmunkhat ten mipi ruahnak a burkhawm awmi a um nawn lo, a hlo vivo. Pathian biak tikah pumpelh in vanram kai tum vek, sualsir awk tum si loin Pathian hnenah thlacam rero, a thu thlun duh si lo thlawsuah lawng duh, meisa sungah kut ret tahratin tidai tawih rero vekin tuisan Chin miphun thuanthu hi thatnak vek sisi in thuanthu canterdan pawl hi duh um lo zet, a tu ih kan ruat tel lomi duh um lo zet rah a rahsuak leh vivo ding mi hmuhcia theih asi. Leitlun khawmual miphun cititian lakah santhar Chin miphun hmuihmel ziang kan bang ding?\nTuisan minung pawlin "ziangruangah duhmi ngah dingin duhlomi tuah a tul" timi ruat a cu zo. Thlaici cin paihlo in a rah lawng ei duhtu miphun kan cang lo nak dingah kan thuanthu zohfiah le tharthawhsal tulmi a um asi. "Rihlipi khi a bual kan ting lo e, a kiangkapah vanim khuangcawi bang e kan nuam sawn e kan nuam sawn" tiah hla an rak sak theu vek si pang lo dingin Pathian nung betu pawl cun vanram kai ding lawng si loin kumkhua nunnak neitu pawl cun Cung Pathian in "canterdan" Bible sungah in zirh vekin kan miphun ke a kar thei nak dingah, kan zummi Pathian ih thuhrampi, milai nuntu khawsak thurampisawnah bulpak, insang, le senpi vangtlang nun lamzin dik ah kan hruai awk thei a thupi tuk fawn.\nZiangkim kan canterdanah Pathian in siter in duhmi cu: "A dingmi tuah le zangfahnak tlaihsan le tangdorte in Pathian thawn fehtlang khi asi." (Mikah 6:8). Himi cangsungah thu pathum ziangkim milai nunthawn pehpar in canterdan lamzin hmuhtu a um. Himi thutlangpi pathum pahbal in a nungtu, a duhmi cangtertu cu Pathian thupek a pahbal ih miphun Pathian dungtuntu asi. Cutin Pathian thupek pahbal tahratin duhmi canter tikah rei lo te hlawknak um vek hman sehla, kum reipi milai thuanthu zoh tikah a tuahtu ih siatnak, miphun hrang siatnak thlentertu asi.\ni) A dingmi tuah\nMipitling zokhal siathatheihnak pek kan si. Cui siathatheihnak cun a sia a tha a thleidang thei. Cui thleidan thiamnak cun ziangkim tuahnakah duhmi canternak ah siseh duhlomi hrialnakah siseh a dingmi tuah ding hrilding a theihter ringring theu asi. A dingmi canterdan pahbal tahratin mai duhmi a ngahtu cun amai luparah meiling a burh aw rero vek asi. Curuangah biaknak lam hnatuantu, cozah le miphun hrang hnatuantu, uktu, hruaitu, pumcawmnak hawl tikah siseh khualtlawn le umnak thawn tikah siseh ziangkim milai nunthawn a pehtlaih mi poh ah a dingmi lawng tuahtu miphun, cawisan le rinsan tlak, upatnak miphun si dingin bulpak pakhat cio ih tuahnakah a dingmi lawng asi a tul asi.\nii) Zangfahnak tlaihsan\nA dingmi cu lungawi lo cingin tuah a theih. Huatnak lungput thawn a dingmi tuah a theih. Cutin tuah tikah midang mawhnak le dingnak in a nunglo tu pawl mawhsiattu ah can a awlte. Curuangah milai lungput, ziangkim kan duhmi canter tikah siseh duhlomi hrial tikah siseh milai lungput kan neih dingmi duhdawtnak zangfahnakin a khat dingmi asi. Duhmi ziangkim canter tikah duhdawtnak hrampi ihsin a irhsuakmi cu a dingmi tuahnak le a thianghlim mi tuanrah in dung a thlun ringring asi. Cui hleiah a dingmi tuahnak lamzin thlun thei lo tu pawl parah zangfahnak nunpi ding a thupi fawn. Mi zokhalin anmai hrangah a thabik tiah an ruahmi an tuah cio na in an sunglam nunah a um lomi cu an nunpi thei lo vekin an tlin lo mi le an neih lomi mawhsiattu si loin an nunhrampi sawn kha thleng tahratin in duhdawt zangfah lainatnak thawn a dingmi tuahtu an si theinak dingah bawm duhnak lungput thawn nitin ziangkim tuah ding asi.\niii) Tangdorte in Pathian thawn fehtlang\nA dingmi tuah le zangfahnak lungput neih lawng a tawk hrih lo. Nitin nunah Pathian thawn a fehtlangmi si atul. Khrihfa Pathian cu a nungih Thlarau in afale, amah zumtu pawl lungsungah a kumkhua in umpitu asi. Biak inn sungah milem bangin tanta ding asilo. Pathian tel lo vekin nun tikah a dingmi tuahnak cu zangfahnak tello in milai sunloinak hrangah tuah rero a theih. Milai ihsin a suakmi cu milai ah a cem theu. Pathian thawn a fehtlangtu cu Pathian Thlarau ih theihternak vekin Pathian hmin sunlawinak hrangah Pathian in canterdan lamzin dik a hmuhsak vekin ziangkim tuah dingmi asi. Mi pakhat ih leitlun damsungah ziangtluk hla khual a tlawngih ziangvek thiltha a tuah timi cu ziangtluk Pathian thawn an fehtlang timi parah a thum aw asi. "Pathian Thlarau ih hruaimi pawl lawng Pathian fate an si."\nZiangkim kan canterdanah a dingmi tuahdan lamzin thlun in zangfahnak lungthin thawn, Pathian thawn nitin fehtlangin kan nun lawngah duhdawtnak, lungawi hnangam daihnak in a khatmi, bulpak nun, in innsang, veng, khua le ram, hrin le hnam, miphun thuanthu mawi, leitlun sandeng tiang a tumsuk dahlo dingmi thuanthu mawite kan tanta ding asi.


AA hriamkaibu le SAC ralhraang biakawknak thuthup pholang - Falam Online Media\nAA hriamkaibu le SAC ralhraang biakawknak thuthup pholang\nAA hriamkai pawl thawn naivaitu ramdangum mipakhat cun Kawlram Union Day thawn dengawin SAC cozah in AA thawn pehpartu thawngtlak 50 kim zik an thlah ding tiah a rak rel cia bangin SAC ralhraang cun AA thawn pehpartu mipum 40 luan a thlah taktak.\nThubuai tuah sak mi hmuahhmuah tawp terin SAC ralhraang in AA ralkap ṭhenkhat a thlah cu Kawlram mipi an mangbang zet ih, dothlengnak ruangih thawngtlak, mawhneilo mitampi thlah ding an um lai ah an mah ngel kher cu …… ti`n soiseltu khal an tam.\nBiakawknak an nei si ding ti`n rinhlehtu an tam lai ah ramdang um, AA thawn naivaitu mipakhat cun hitin a rel.\n“Union Day, kumkhuadaih remdaihnak hrang thurel dingah AA palai nan thlah a si le nan dil mi kan lo thlun ding ti`n SAC cozah in kut an hlan hmasa. AA khalin hlawknak lamziin umsun thlah siang loin an let saal lohli ih, an mah thawn pehpartu kaihkhih tuar hmin cazin kuatin, hipawl in thlah sak a si le kan tel ding tiah dilngennak an nei.”\n“Kaphnih biakawknak a um vekin meeting kaituding ULA/AA palai UU Hla Saw le General Tun Myat Naing unau Aung Myat Kyaw cu Helicopter thawn an hmuak” tiah amahcun a ti. (Source)\nmeeting kaitu ULA/AA palai UU Hla Saw le General Tun Myat Naing nau Aung Myat Kyaw\nFebruary 12, Naypyidaw ih tuahmi voi 75nak Union Day nipi le kumkhuadaih remdainak tuah ding hrang SAC ralhraang sawm mi rampumhuap hriamkai/pawlkom ihsin SAC thawn kahdocolh hminkhenzotu Tlangpar hriamkai/pawlkom Karen National Union, KNU/KNLA – Peace Council, Democratic Karen Buddhist Association, New Mon State Party, Arakan Liberation Party, Lahu Democratic Union le Restoration Council of Shan State tipawl an tel.\nSAC ralhraang thawn kahdocolh hminkhennak nei hrih lotu ah United Wa State Army, National Democratic Alliance Army, Union League of Arakan (ULA/AA) le Shan State Progressive Party tipawl an tel tiah theih a si.\nUnion Day ah Tlangpar Hriamkai pawlkom ṭhenkhat in an telpi cu MAH a hni siamsiam\nSiarbet : Union Day ah Tlangpar Hriamkai pawlkom ṭhenkhat in an telpi cu MAH a hni siamsiam\nFebruary 12 ah Naypyidaw ih tuahmi voi 75nak Union Day nipi ah SAC ralhraang sawmnak cohlangin Hriamkai pawlkom ṭhenkhatin an telpi cu SAC ralhraang a lungawi zet.\nRalhraangbawi Min Aung Hlaing in thurelnak a nei ih “sawmnak ngai poimawhin kahdocolh hminkhen zotu siseh, hminkhen hrih lotu pawlkom pawl ih telpinak par ah kan lungawi ngaingai. A zalen mi rampi phungdaan thlun in remdaihnak hrang hmalaknak kan nei vivo ding” a ti.\nSAC ralhraang Kepawkin Union Day ah Tlangpar hriamkai pawlkom 11 an tel ti a si ih cupawlcu a hmin men remdaihnak hrang SAC ralhraang thawn thureltlangnak an nei tiah theih a si.\nSAC ralhraang tlonin Union Day ih telve kahdocolh hminkhenzotu Tlangpar hriamkai, pawlkom cu Karen National Union, KNU/KNLA – Peace Council, Democratic Karen Buddhist Association, New Mon State Party, Arakan Liberation Party, Lahu Democratic Union le Restoration Council of Shan State tipawl an si.\nUnion Day ih telve SAC ralhraang thawn kahdocolh hminkhennak nei hrih lotu cu United Wa State Army, National Democratic Alliance Army, Union League of Arakan (ULA/AA) le Shan State Progressive Party\ntipawl an si.\nRampi cozah dinhmun in leitlunpi le pawlkom dangdang theihpitnak beiseizettu SAC ralhraang cu a uangaw zet ih, Union Day telpitu Tlangpar hriamkai pawlkom pawl thu le Union Day nipi hman dan tipawl cu mirangca rori thawn ngan terin online ah nasaten an theh darh. Kawl ca lawng ngan ṭheutu Ralhraang lamṭang media tivek tiang khalin cui mirangca cu online ah an theh darh ve nasa.\n← Benjamin Sum in CNDF ralkap pawl thazang pe hai\nFalam : SAC ralhraang in Khawmi Inn, Lo, Neihsiah siatsak hlei ah Kyat Tingteel fir bet →\nHumhimaw an tum cu an mah thih nakah a cang riangri\nOctober 9, 2021 Ni Hnem Sung 0\nFebruary 15, 2021 February 15, 2021 Ni Hnem Sung 0\nPhungki thuam, Kuah-li le Biakpawhnak cet kengtu rinhleh um mipahnih an kai\nMarch 5, 2021 March 5, 2021 Ni Hnem Sung 0


Messi Cu A Caante Ih Cangvai Theu A Si – Valverde – Times Of Chinland\nMessi Cu A Caante Ih Cangvai Theu A Si – Valverde\nMarch 31, 2019 Times Of Chinland Sport 0\nBarcelona Coach Valverde cun Captain Leo Messi cu an tul caan ih cangvai theu player tha a si tiin a rel ih nehnak an co dan ah Captain a lawmzet.\nLaliga round 29nak ah Barcelona cun Espanyol an rak mikhual ih minute 70 tiang ah goal a lut thei lo.Barcelona in neh zetin an nawr nan,sit goal thei loin an um ih mipi an thinphang man zet zo.Asinan,minute 71nak le minute 89nak ah Captain leo Messi a cangvai ih Barcelona hrang goal 2 a thun.Cutin Barcelona cu 2-0 thawn nehnak an co phah ih Laliga hmai an hruai vivo.\nValverde cun,”Messi cu ziangtik lai caan khal ah a cangvai thei ringring ih a thatzia kan fiang tuk zo.Timtuahnak kan neih caan ah kan do dingmi team in ziangtin Messi kham an tum ding timi cu ka thei cia lo ih kan rel cia thei lo.\n“Messi kham dingin a phunphun an tawlrel tla a si men ding nan,Messi cun ziang a tuah ding timi a thei fiang zetih a caante ah team hrang a cangvai theu.Messi in Khatlam team player pawl nasa zetih a buai thei cu kan hrang a tha tuk ih olsamten kan lek phah a si,” a ti.\nTuah Barcelona cu puai 29 ah hmat 69 nei in table hmai an hruai ih 2nak Atletico Madrid cu hmat 10 in an thlau.Messi khal laliga ah goal 31 a nei thlangih sit goal tambik siin European khalah sit goal tambik a si.\nMessi Ih Panenka Free kick Ruangah Mipi An Mangbang\nI Huatu Pawl Cun An Duhmi Lawng An Rel – Leo Messi


MAI RUALPA FANU KUM 6 MI SUALPI – Times Of Chinland\nMAI RUALPA FANU KUM 6 MI SUALPI\nMagwe ramthen Minhla peng ah pa pakhat cun a fanute kum 6 mi cu a rualpa tei inn ih a zu innak ah a hruai ih a rualpa cun a fanute kum 6 mi cu a rak sualpi sak tiah theih a si.Hiti a sualpi theinak cu a pa zuri ih a ihthat sungah a pai rualpa Hing Minza cun a rualpa ih fanute cu inn ah ka lo thlah ding a ti ih an khawsir ih colhhmun ah hruai in a sualpi mi a si.tuah hi nute cu sizung ah tuamhlawm rero a si.\n“ka rituk itthat lai cu ka fanute cun kan tlung ke,Ka tihtuk tiah in thang ih kan tlung.Thaizing khua a vang ih ka fanute ih ihnak le bawngbite cu thi hlir in a rak khat cu kan hmu ih kan suh tikah Hing Minza in in sualpi a si tiah in sim”tiah nute pa cun a sim.Himi hi Hing Minza in February ni 6 zan nazi 10 ah a rualpa cu an inn ih zu in dingih a sawmnak cu a fanute hruai in an feh mi a si.Cutin zu an intlang hnuah a pa cu ihhmu in a itthat mi a si.\nHi nute cu nu a nei nawn loih a pa cun a fehnak kip ih a hruai mi a si.Tuih an tuamhlawmnak man pawl khal Magwe ramthen Cozah cun theitawk ih an bom ding thu theih a si.Hi rape thuthla thawn peh aw in nute pa cun Zinanma Police Station ah thubuai a tuah ih kum 30 mi Hing Minza cu Police in an kaizo a si tiah theih a si.\nBOKVAK RUL PAHNIH THIHTIANG SUAL AW